Empat lelaki dipercayai ah long seludup rokok ditahan

KUALA TERENGGANU, 20 Ogos – Polis Terengganu menahan empat lelaki dipercayai terlibat dalam kegiatan penjualan rokok seludup dan pinjaman wang tidak berlesen (ah long) di negeri ini kata Timbalan Ketua Polis Terengganu Datuk Wan Rukman Wan Hassan.

Belia berkata keempat-empat lelaki berasal dari Selangor itu, ditahan sepasukan polis dari Jabatan Siasatan Jenayah Komersial, Ibu Pejabat Polis Kontinjen (IPK)Terengganu dalam serbuan di sebuah rumah di sekitar Kuala Terengganu pada pukul 5.30 petang, Rabu lepas.

Beliau berkata, polis turut merampas wang tunai lebih RM86,000 dan 600 karton rokok seludup yang dianggarkan bernilai RM34,200 dan pemeriksaan lanjut membawa kepada serbuan kedua di sebuah pangsapuri di Kuala Terengganu kira-kira pukul 11 pagi semalam dan turut menemui 26 karton rokok.

“Keempat-empat suspek yang berusia antara 26 hingga 34 tahun direman selama empat hari bermula 18 Ogos lepas,” katanya dalam sidang media di sini, hari ini.

Wan Rukman berkata suspek mengaku menjalankan aktiviti pinjaman wang sejak awal Mei lalu dan menjadikan peniaga kecil sebagai sasaran bagi menawarkan pinjaman dan siasatan lanjut mendapati suspek yang berusia 26 tahun memiliki empat rekod kesalahan lampau melibatkan kesalahan rumah judi terbuka dan pemberi pinjaman wang.

“Suspek disiasat mengikut dua seksyen iaitu pertama Seksyen 52 Akta Pemberi Pinjaman Wang 1951. Jika sabit kesalahan hukuman denda tak kurang RM250,000 dan tidak melebihi RM1 juta atau penjara lima tahun atau kedua-duanya sekali.

“Manakala Seksyen 135 (1)(d) Akta Kastam 1967, sabit kesalahan boleh didenda tidak kurang 10 kali nilai barang atau RM100,000, yang mana lebih besar dan tidak lebih 20 kali nilai barang atau RM500,000 yang mana lebih besar, atau dipenjarakan tidak kurang dari enam bulan dan tidak melebihi lima tahun atau kedua-duanya sekali,” katanya. – BERNAMA


1,055 sekolah dikenal pasti dijadikan PPV PICKids – Dr Noor Azmi

KUALA LUMPUR, 11 Feb – Sebanyak 1,055 buah sekolah telah dikenal pasti untuk dijadikan sebagai Pusat Pemberian Vaksin (PPV) bagi Program Imunisasi COVID-19 Kebangsaan Kanak-Kanak (PICKids) yang akan beroperasi selewat-lewatnya Isnin ini.

Timbalan Menteri Kesihatan I Datuk Dr Noor Azmi Ghazali berkata bagaimana pun jumlah PPV sekolah dijangka bertambah dari semasa ke semasa.

“Kesemua sekolah ini akan menjadi pusat pemberian vaksin kepada murid di sekolah tersebut dan murid daripada sekolah-sekolah berdekatan,” katanya dalam satu kenyataan hari ini.

Dr Noor Azmi yang juga Pengerusi Jawatankuasa Bertindak Imunisasi Covid-19 Kanak-kanak (CITF-C) berkata bagi pemberian vaksin di sekolah, senarai nama kanak-kanak yang layak akan disediakan pihak sekolah dan akan dilaksanakan pasukan kesihatan sekolah atau pengamal perubatan swasta.

Dalam pada itu, beliau mengingatkan ibu bapa atau penjaga untuk mendaftar tanggungan mereka  menerusi akaun MySejahtera bagi mendapatkan janji temu vaksin dan sijil digital vaksinasi manakala mereka yang tidak mempunyai kemudahan itu, tarikh dan lokasi janji temu akan dimaklumkan pihak pengurusan sekolah.

Beliau berkata Kementerian Pendidikan (KPM) juga telah bersetuju membantu mengatur janji temu secara berkelompok untuk vaksinasi di sekolah atau di pusat vaksinasi yang telah dikenal pasti Pejabat Kesihatan Daerah dan Pejabat Pendidikan Daerah bagi melancarkan pelaksanaan vaksinasi COVID-19.

Sebagai langkah mengelakkan kesesakan di PPV, Dr Noor Azmi berkata hanya salah seorang sama ada ibu atau bapa atau penjaga yang dibenarkan menemani kanak-kanak untuk tujuan vaksinasi selain ibu bapa dinasihatkan untuk memastikan anak yang akan divaksin mendapat rehat secukupnya serta mengambil sarapan dan meminum air secukupnya sebelum hadir ke PPV.

PICKids telah dimulakan pada 3 Feb lepas dengan menyasarkan seramai 3.6 juta golongan kanak-kanak berusia lima hingga bawah 11 tahun. bagi melindungi kanak-kanak daripada jangkitan teruk COVID-19.

Selain itu, ia juga bertujuan untuk memastikan risiko jangkitan di sekolah dapat dikurangkan sekali gus mencegah kluster dalam kalangan warga sekolah.

Setakat semalam, sebanyak 79,393 atau 2.2 peratus populasi kanak-kanak berusia antara lima hingga 11 tahun di negara ini telah menerima dos pertama vaksin COVID-19.


Tajuk-Tajuk Utama Akhbar: Ahad 17 April 2022

Skyrocketing transport costs are putting a dampener on festive cheer. Consumers want express bus operators to absorb additional costs, and the government to intervene to keep airfares low.

Kerajaan kekal dengan keputusan sebelum ini dengan memberikan subsidi haji kepada semua bakal jemaah walaupun ada cadangan supaya subsidi haji diberi secara bersasar.

The anguished father of a boy who survived the 2017 crash that killed eight cyclists has spoken out against daredevil youngsters on modified bicycles. To him its frustrating to see such kids out racing on the street.


Fasa 1 PPN: Kedai gunting rambut antara dibenarkan beroperasi esok

PUTRAJAYA 15 Ogos – Kedai gunting rambut, kedai cuci kereta merupakan antara premis perniagaan yang dibenarkan beroperasi buat negeri Fasa 1 Pelan Pemulihan Negara (PPN) bermula esok.

Antara premis lain yang dibenarkan beroperasi dalam Fasa 1 PPN ialah kedai cuci kereta, kedai elektrik dan elektronik, kedai barangan rumah dan peralatan dapur, kedai perabot, kedai peralatan sukan, kedai aksesori kereta, pusat pengedaran dan jualan kereta, pasar pagi dan pasar tani, kedai pakaian, fesyen dan aksesori dan kedai barang kemas.


Seorang lema, dua hilang di Pantai Kandis, Bachok

BACHOK 29 Mac – Seorang lemas manakala dua lagi hilang dibawa arus dalam satu perkelahan yang bertukar tragedi di Pulau Kambing, Pantai Kandis, di sini, semalam.

Pemangku Ketua Polis Daerah Bachok, Asisten Superintendan Yusrizal Mohd Ghazali berkata, terdahulu mangsa Mohd Sahudin Mat Shaah, 46, yang tinggal berhampiran datang berkelah bersama 12 ahli keluarga dan jiran di pantai itu telah menyelamatkan anak lelakinya yang berusia 15 tahun bersama rakan anaknya daripada lemas.

Kejadian yang berlaku itu menarik perhatian Junai Rohafizan Juhari, 35, yang berada di lokasi kejadian untuk turut sama bantu usaha menyelamat. Namun Mohd Sahudin, Mohd Aman Firaz dan Junai Rohafizan terus hilang dibawa arus,” katanya ketika ditemui di lokasi kejadian, semalam.

Yusrizal berkata mayat Mohd Sahudin ditemukan pada jam 7.19 malam telah dibawa ke Hospital Raja Perempuan Zainab II (HRPZ II), Kota Bharu untuk proses bedah siasat.

Sementara itu, Ketua Balai Bomba dan Penyelamat (BBP) Bachok, Yus Heary Mahmud berkata pihaknya menerima panggilan kecemasan pada jam 6.53 petang mengenai kejadian itu.

“Anggota bomba menemukan mangsa pertama pada jam 7.19 malam. Usaha dilakukan untuk mencari dua lagi mangsa pada jarak 120 meter dari pesisir pantai di sepanjang Pantai Kandis sehingga Pantai Tok Bali,” katanya.


Lawatan Muhyiddin lonjak hubungan Riyadh-KL ke tahap lebih kukuh

RIYADH 9 Mac – Menteri Luar Arab Saudi Putera Faisal bin Farhan Al-Saud percaya lawatan rasmi Perdana Menteri Tan Sri Muhyiddin Yassin ke negara itu akan melonjak hubungan dua hala Riyadh-Kuala Lumpur ke tahap yang lebih kukuh pada masa depan.

“Adalah penting untuk kita mempunyai hubungan dua hala yang kukuh bukan sahaja demi kepentingan kedua-dua negara tetapi juga dunia Islam secara keseluruhan,” katanya kepada media Malaysia di kementeriannya di sini semalam.

Putera Faisal berkata kedua-kedua negara mahu menubuhkan Jawatankuasa Strategik Peringkat Tinggi yang akan membantu menginstitusikan kerjasama itu dan bukannya bergantung kepada kerjasama tertentu sahaja.

“Kami kini mempunyai proses institusi yang kukuh yang akan memberikan hasil untuk kedua-dua negara dan memastikan kita membuat tindakan susulan mengenai peluang ini,” katanya.

Menurutnya, mekanisme itu akan membantu mereka membuat susulan mengenai perjanjian dan perbincangan yang telah dipersetujui supaya dapat meneruskan momentum kukuh dalam hubungan dua hala.

Mengenai memorandum persefahaman (MoU) yang akan dimeterai oleh kedua-kedua negara hari ini, Putera Faisal berkata ia termasuk Perkhidmatan Jalan Raya Makkah yang akan memudahkan jemaah haji dari Malaysia melawat negara itu dengan menyelesaikan proses imigresen Arab Saudi di Malaysia.

“Dalam dunia hari ini, kami sangat tercabar dalam semua bentuk diskriminasi, kebencian dan salah faham dan salah satu sasaran itu adalah umat Islam,” katanya.

“Dalam hal ini, Malaysia telah menjadi pemimpin kerana menonjolkan sikap toleransi dan kesederhanaan dalam mengamalkan ajaran Islam. Ini sama dengan Arab Saudi.

“Kami boleh membantu mengukuhkan mesej bahawa umat Islam bersatu demi keamanan dan kemajuan. Kami bersedia bekerjasama dengan semua orang dari pelbagai agama dan kepercayaan,” katanya.


PARLIAMENT: Azhar Harun is new Dewan Rakyat Speaker

KUALA LUMPUR, July 13 – Former Election Commission (EC) chairman Datuk Azhar Azizan Harun has been elected as the 10th Dewan Rakyat Speaker today.

Prime Minister Tan Sri Muhyiddin Yassin tabled the motion proposing for Azhar to be elected as the new Speaker in accordance with Standing Order 4(1) of the Dewan Rakyat.

It was the second motion he tabled today after the first that called for Speaker Tan Sri Mohamad Ariff Md Yusof to vacate his post was passed after 111 MPs voted for and 109 against.

“I hereby propose that Datuk Azhar Azizan @ Harun be elected as Dewan Rakyat Speaker in accordance with Standing Order 4(1), and I have made sure that he is willing to serve if elected,” said Muhyiddin when tabling the motion.


Mayat wanita mangsa culik ditemukan dalam gaung

Ketua Polis Negeri Sembilan DCP Ahmad Dzaffir Mohd Yusoff berkata mangsa berusia 27 tahun yang disyaki dibunuh itu ditemukan orang awam kira-kira 3.30 petang.

“Pemeriksaan lanjut ke atas mayat berkenaan mendapati mangsa merupakan kes culik sedang disiasat berdasarkan kad pengenalan dan dokumen yang ditemukan bersamanya serta pengecaman ahli keluarga,” katanya dalam kenyataan hari ini.

Ahmad Dzaffir berkata terdahulu, pihaknya menerima laporan daripada sepupu mangsa sehari selepas wanita itu dilarikan di kawasan rumahnya di Broga, Lenggeng di sini selain mendakwa turut menerima WhatsApp meminta sejumlah wang tebusan.

Beliau berkata susulan penemuan mayat wanita itu, seorang lelaki yang juga pekerja swasta berusia lingkungan 20-an ditahan di Ampang, Selangor pada Selasa lepas bagi membantu siasatan.

Menurutnya, siasatan awal mendapati mangsa dan lelaki itu dipercayai pasangan kekasih yang berkenalan melalui laman sosial sejak awal tahun ini dan motif pembunuhan disyaki ada kaitan dengan hutang.

Ahmad Dzaffir berkata lelaki yang negatif dadah hasil ujian saringan air kencing itu ditahan reman selama 15 hari bermula 28 Sept untuk siasatan lanjut di bawah Seksyen 12 Akta Penculikan 1961. – BERNAMA


517,107 kanak-kanak telah mendaftar untuk vaksin COVID-19 – Khairy

KUALA LUMPUR, 2 Feb – Seramai 517,107 kanak-kanak berumur lima hingga 11 tahun di negara ini telah didaftarkan oleh ibu bapa mereka untuk menerima vaksin Pfizer COVID-19 setakat semalam, (Selasa, 1 Feb), kata Menteri Kesihatan Khairy Jamaluddin.

“Permulaan yang baik dan @KKMPutrajaya (Kementerian Kesihatan) akan terus menyampaikan maklumat mengenai faedah mendapatkan suntikan vaksinasi,” katanya di sini hari ini.

CITF-C (Pasukan Petugas Khas Imunisasi COVID-19 untuk Kanak-kanak) di bawah pengawasan timbalannya Datuk Dr Noor Azmi Ghazali akan bekerja keras bersama-sama Kementerian Pendidikan, katanya.

Beliau berkata pautan bagi tempahan Program Imunisasi COVID-19 untuk Kanak-kanak (PICKids) telah dimuat naik berdasarkan tarikh pendaftaran, dan ibu bapa yang tidak menerima pautan akan mendapatkannya tidak lama lagi.

Khairy turut memuat naik info grafik mengenai pendaftaran PICKids yang menunjukkan Selangor mempunyai jumlah pendaftaran tertinggi setakat semalam dengan 131,500 kanak-kanak mendaftar, manakala Labuan mencatatkan pendaftaran terendah dengan 900 kanak-kanak.

Beliau dalam twit semula memaklumkan di twit vaksin COVID-19 bahawa pautan bagi tempahan janji temu vaksin untuk kanak-kanak berumur lima hingga 11 tahun kini dikeluarkan secara berperingkat menerusi aplikasi MySejahtera untuk ibu bapa atau penjaga di Lembah Klang yang telah mendaftarkan anak mereka di aplikasi tersebut.

Dilaporkan sebelum ini bahawa pelancaran dos vaksin untuk kanak-kanak berumur lima hingga 11 tahun akan bermula esok (3 Feb) di hospital dan pusat vaksin bersepadu, di Lembah Klang.


Lebih 8,000 persatuan sukan tidak aktif berdepan tindakan

KUALA LUMPUR, 29 Jan – Persatuan sukan yang tidak aktif berdepan tindakan seperti diberi surat tunjuk sebab, penggantungan dan pembatalan daripada Pesuruhjaya Sukan (PJS).

Timbalan Menteri Belia dan Sukan Datuk Seri Ti Lian Ker berkata pihaknya memandang serius perkara itu, memandangkan 70 peratus (lebih 8,000) daripada 11,469 persatuan yang didaftarkan di pelbagai peringkat didapati tidak aktif.

Beliau berkata daripada 11,469 persatuan yang didaftarkan di bawah Akta Pembangunan Sukan 1997 (Akta 576) sejak 1998 hingga 31 Dis lepas, sebanyak 217 (1.9 peratus) adalah di peringkat kebangsaan, 1,432 (12.5 peratus) peringkat negeri, 1,636 (14.3 peratus) peringkat daerah dan 8,184 (71.3 peratus) peringkat kelab.

“KBS (Kementerian Belia dan Sukan) melalui PJS sedang melakukan Penarafan Bintang Badan Sukan ke atas semua badan sukan yang berdaftar. Persatuan perlu memberikan laporan kepada PJS setiap tahun selepas mengadakan mesyuarat agung tahunan (AGM), untuk kita tafsir tadbir urus dan setakat mana mereka aktif.

“Apabila mereka tidak memberikan laporan, ia memberi gambaran bahawa sebanyak 70 peratus tidak mengadakan AGM atau aktif seperti yang telah ditetapkan dalam perlembagaan,” katanya ketika ditemui selepas rakaman program temu bual Ruang Bicara Bernama TV di Wisma Bernama.

Ti berkata pihaknya perlu mengambil tindakan tegas seperti pembatalan dan penggantungan persatuan yang tidak mematuhi akta dan perlembagaan, bagi mengelakkan mereka terus menerima bantuan kewangan atau dana berkaitan sukan.

Selain itu, Ti berkata pihaknya juga mendapati ada juga pertubuhan sukan yang tidak berdaftar di bawah PJS, sebaliknya berdaftar di bawah Jabatan Pendaftaran Pertubuhan (RoS) atau Pendaftar Syarikat (ROC).

Sementara itu, Ti berharap Tahun Baharu Cina kali ini, yang melambangkan zodiak harimau, memberikan lebih banyak kekuatan dan keberanian kepada semua rakyat Malaysia dalam mengatasi segala cabaran yang mendatang. – BERNAMA


PM beramah mesra dengan penduduk Masjid Tanah

LENDU 14 Nov. – Perdana Menteri, Datuk Seri Ismail Sabri Yaakob berkesempatan beramah mesra bersama penduduk di Masjid Tanah di Restoran Mama Yan Selera Kampung, di sini hari ini

Beliau yang tiba pada jam 10.40 pagi tadi disambut Ketua Menteri, Datuk Seri Utama Sulaiman Md Ali dan Setiausaha Agung UMNO, Datuk Seri Ahmad Maslan.

Kunjungan Ismail di Masjid Tanah berakhir pada jam 11.20 pagi tadi dan dijadualkan akan bergerak ke Asahan dalam lawatan seharinya di negeri ini.


16 tahanan lokap Balai Polis Mantin positif COVID-19

SEREMBAN 28 Jan. – Seramai 16 tahanan lokap Balai Polis Mantin, Nilai disahkan positif COVID-19 semalam, selepas menjalani saringan baru-baru ini.

Ketua Polis Daerah Nilai Superintendan Mohd Fazley Ab Rahman berkata, semua mereka adalah kontak rapat kepada seorang tahanan lelaki yang positif wabak itu selepas dibawa dari Penjara Sungai Udang, Melaka.

“Mereka akan dipindahkan Kementerian Kesihatan ke Pusat Kesiapsiagaan dan Tindak Cepat Krisis (CPRC) Penjara Sungai Buloh, Selangor dengan kawalan keselamatan polis,” katanya dalam kenyataan di sini, hari ini.

Beliau berkata, 31 anggota Ibu Pejabat Polis Daerah (IPD) Nilai yang dikenal pasti menjadi kontak rapat tahanan berkenaan juga disaring dan kini sedang menjalani kuarantin kendiri.


Melaka kecundang di laman sendiri

KELAB Bolasepak Melaka United (Melaka United FC) gagal memanfaatkan peluang beraksi di laman sendiri apabila tewas 0-1 di tangan Sabah FC di Stadium Hang Jebat, di sini malam tadi.


PRIHATIN: Tidak rakyat yang akan tercicir – PM

KUALA LUMPUR 13 Julai – Kerajaan akan memastikan tiada rakyat yang tercicir terutamanya golongan B40 dalam pelaksanaan pelan rangsangan ekonomi Pakej Rangsangan Ekonomi Prihatin Rakyat (PRIHATIN).

Perdana Menteri Tan Sri Muhyiddin Yassin berkata terdapat lebih daripada 53 agensi kerajaan di bawah Unit Pelaksanaan Dan Koordinasi Stimulus Ekonomi Antara Agensi Nasional (LAKSANA) yang akan memantau pelaksanaan PRIHATIN di seluruh negara.

“Kita akan pastikan semua golongan terutamanya di Sabah dan Sarawak tidak akan tercicir dalam menerima bantuan kerajaan untuk meringankan beban mereka dalam menghadapi pandemik COVID-19,” katanya semasa menjawab soalan ahli parlimen Kota Semarahan Rubiah Wang semasa sesi soal jawab persidangan Dewan Rakyat, hari ini.

Kerajaan telah melaksanakan pakej rangsangan PRIHATIN bernilai RM250 billion, PRIHATIN Tambahan bernilai RM10 billion dan Pelan Jana Semula Ekonomi Negara (PENJANA) bernilai RM35 billion dalam usahanya untuk mengurangkan impak pandemik COVID-19.

Muhyiddin berkata, berikutan krisis kesihatan global ini peratusan pengangguran dijangka meningkat, namun kerajaan akan memastikan impaknya kepada rakyat dapat dikurangkan menerusi pelbagai inisiatif yang dilaksanakan.

“Sememangnya pertumbuhan ekonomi negara akan mengalami penguncupan ketara dalam suku kedua disebabkan pelaksanaan Perintah Kawalan Pergerakan (PKP), namun ekonomi kita dijangka berkembang semula dalam suku ketiga dan keempat selepas pembukaan semula ekonomi,” katanya.

Menurut Muhyiddin, kerajaan juga sedang merangka pelbagai dasar dan strategi khusus untuk menstruktur dan mengukuhkan semula ekonomi serta menangani ketidakseimbangan pembangunan sosioekonomi.


Calon SPM, STPM 2021 akan divaksin bermula Julai- Khairy

KUANTAN 18 Jun – Calon Sijil Pelajaran Malaysia (SPM) dan Sijil Tinggi Persekolahan Malaysia (STPM) 2021 akan menerima suntikan vaksin Pfizer-BioNTech bermula bulan depan, kata Menteri Penyelaras Program Imunisasi COVID-19 Kebangsaan Khairy Jamaluddin.

“Kita akan mulakan pemberian vaksin kepada mereka pada Julai sebagai persediaan sebelum mereka kembali ke sekolah kelak,” katanya pada sidang media selepas Mesyuarat Badan Bertindak Program Imunisasi COVID-19 Kebangsaan peringkat Pahang, di sini hari ini.

Turut hadir Menteri Besar Pahang Datuk Seri Wan Rosdy Wan Ismail dan Setiausaha Kerajaan Negeri Pahang Datuk Seri Dr Sallehuddin Ishak.

Semalam, Menteri Kanan Pendidikan Datuk Dr Radzi Jidin dilaporkan berkata, cadangan kementerian itu agar murid yang menduduki peperiksaan awam diberi keutamaan untuk divaksinasi telah dipersetujui oleh Jawatankuasa Petugas Khas Imunisasi COVID-19 (CITF).

Radzi berkata ini berikutan Bahagian Regulatori Farmasi Negara (NPRA) telah meluluskan penggunaan vaksin Pfizer-BioNTech untuk golongan berusia 12 tahun ke atas.

Sementara itu, Khairy berkata pihaknya menyasarkan 80 peratus penduduk di Pahang dan negeri-negeri lain yang akan mengharungi musim tengkujuh divaksinasi menjelang Oktober ini.

“Kita harap dapat selesaikan menjelang Oktober, jika tidak, kita tengok strategi lain yang akan digunakan bagi memberi vaksin pada musim tengkujuh,” jelasnya.

Menurut Menteri Sains, Teknologi dan Inovasi itu, pihaknya akan menawarkan vaksin jenis CanSino kepada negeri-negeri yang mempunyai kawasan pedalaman yang sukar diakses seperti Pahang, Sabah dan Sarawak.

Vaksin satu dos berkenaan memudahkan petugas kesihatan yang tidak perlu memasuki kawasan pedalaman untuk kali kedua bagi melengkapkan vaksinasi kepada penerima di situ, sekali gus menjimatkan masa.

Selain itu, Khairy berkata Pahang akan menerima 440,000 dos vaksin pada bulan depan berbanding 180,000 pada bulan ini, sekali gus dapat meningkatkan kadar suntikan harian yang pada masa ini merekodkan purata 5,000 suntikan sehari.

“Pahang mempunyai kapasiti 30,000 suntikan sehari dan dengan pertambahan dos ini dijangka lebih banyak PPV dibuka di setiap daerah dan lebih banyak unit-unit bergerak dapat ke lokasi pedalaman, kampung Orang Asli dan pulau,” katanya.


PICKids tamat hari ini, 33 peratus lengkap divaksin

PUTRAJAYA, 31 Mei – Program Imunisasi COVID-19 Kebangsaan Kanak-Kanak (PICKids) yang dilancarkan pada 3 Feb lepas bagi kanak-kanak berusia lima hingga 11 tahun tamat hari ini dengan 33 peratus daripada mereka lengkap menerima dua dos, kata Timbalan Menteri Kesihatan Datuk Dr Noor Azmi Ghazali.

Beliau berkata mulai esok hingga 31 Jan 2023, vaksin COVID-19 bagi kanak-kanak berusia lima tahun pada atau selepas 31 Mei 2022 hanya ditawarkan melalui klinik kesihatan (KK) dan klinik swasta yang masih beroperasi sebagai pusat pemberian vaksin (PPV).

“Ibu bapa yang berhasrat untuk memberi vaksinasi kepada anak yang mencapai lima tahun dinasihatkan mendaftar dan membuat tempahan janji temu melalui aplikasi MySejahtera atau janji temu secara terus di KK,” katanya dalam satu kenyataan hari ini.

Sebelum ini, beliau dilaporkan berkata Kementerian Kesihatan (KKM) tidak berhasrat untuk melanjutkan PICKids kerana telah memberi masa yang cukup kepada ibu bapa untuk membawa anak mereka mendapatkan vaksinasi secara percuma.

Katanya, selepas ini, sekiranya ibu bapa mahu mendapatkan suntikan vaksin COVID-19 bagi anak mereka, mereka perlu ke klinik swasta dengan bayaran tertentu.

Sejak PICKids dilancarkan Februari lepas, sejumlah 1,720,411 kanak-kanak berusia lima hingga 11 tahun telah menerima sekurang-kurangnya satu dos vaksin COVID-19 dan 1,171,888 kanak-kanak atau 33 peratus telah lengkap dua dos.


Rakyat mahu RUU Anti Lompat Parti segera dibentangkan – Najib

BANDARAYA MELAKA 10 April – Rakyat sebenarnya mahukan Rang Undang-undang (RUU) Anti Lompat Parti segera dibentangkan di Dewan Rakyat, kata bekas Perdana Menteri Datuk Seri Mohd Najib Tun Razak.

Ahli Parlimen Pekan itu berkata, perkara itu perlu segera dibentangkan kerana rakyat tidak mahu lagi dikhianati setelah ada sesetengah wakil rakyat berpaling tadah selepas diberikan mandat.

“Kalau diikutkan pada hasrat pengundi mereka semua mahukan RUU ini dibentangkan sebab itu prinsip yang mulia, di mana dia (rakyat) pilih wakil rakyat berdasarkan parti dan parti juga bekerja untuk dia.

Beliau berkata demikian pada sidang media selepas lawatannya di tapak Melaka Grand Ramadan Bazar di Jalan Hang Tuah di sini, malam tadi.

“Apabila ditangguhkan ini menjadikan RUU ini telah tertangguh buat kali kedua selepas yang pertama kali dijadualkan untuk dibentangkan bagi bacaan kali pertama pada 24 Mac lalu iaitu ketika hari terakhir Sidang Pertama Dewan Rakyat tahun ini,” katanya.


Hajiji dilantik pro-canselor UMS

KOTA KINABALU 3 Mac. – Ketua Menteri Sabah Datuk Seri Hajiji Noor dilantik sebagai Pro-Canselor Universiti Malaysia Sabah (UMS) yang baharu bagi tempoh dua tahun berkuat kuasa 1 Jan 2021.

Watikah pelantikan disampaikan oleh Yang Dipertua Negeri Sabah Tun Juhar Mahiruddin merangkap Canselor UMS dengan disaksikan oleh Pengerusi Lembaga Pengarah UMS Datuk Seri Abdul Rahman Dahlan dan Naib Canselor UMS Profesor Datuk Dr Taufiq Yap Yun Hin dalam satu majlis di Istana Negeri Sabah hari ini.

Dengan pelantikan itu, UMS kini mempunyai dua Pro-Canselor termasuk Pengerusi Eksekutif Amcorp Group Berhad Tan Sri Azman Hashim yang dilantik pada November 2018.

Bercakap kepada pemberita selepas majlis itu, Abdul Rahman berkata pelantikan Hajiji adalah untuk menggantikan bekas Ketua Menteri Sabah Datuk Seri Mohd Shafie Apdal.

“Dengan pelantikan sebagai Pro-Canselor, kita berharap kedudukan beliau (Hajiji) dapat mengeratkan lagi hubungan antara kerajaan negeri dan UMS dalam membangunkan agenda pendidikan di Sabah.

“Sebagai Pengerusi Lembaga Pengarah UMS, saya berharap hubungan rapat antara kedua-dua pihak mampu merangka banyak program kesejahteraan rakyat, selain UMS dapat menjadi mata dan telinga kerajaan negeri dalam membentuk dasar untuk membangunkan negeri ini,” tambahnya.

Katanya UMS mempunyai ramai tokoh-tokoh pengajar yang mampu memberikan buah fikiran mereka dalam membantu membangunkan Sabah dari pelbagai segi termasuk ekonomi, sosial dan kebajikan.


Harga barangan di pasar basah terkawal menjelang Ramadan

MALIM 13 April. – Harga barangan basah seperti ayam proses, daging, ikan dan sayuran yang dijual di beberapa pasar utama di negeri ini masih pada harga biasa dan tiada kenaikan mendadak pada Ramadan.

Tinjauan Melaka Hari Ini (MHI) ke Pasar Borong Hang Tuah Jaya dan Pasar Basah Bachang mendapati beberapa gerai mengurangkan harga dengan perbezaan sekitar RM0.20 hingga RM0.40 sen bagi sekilogram barangan basah yang dijual.

Jelasnya, stok bekalan ayam di negeri ini masih mencukupi menjelang Ramadan dan harga yang ditetapkan itu adalah munasabah dan kebiasaannya akan naik menjelang Syawal nanti.

“Harga ayam proses naik menjelang Hari Raya itu perkara biasa, tapi selalunya peniaga yang akan dipersalahkan sedangkan pembekal yang menetapkan harga.

“Kita tidak tahu ke mana stok ayam ini pergi dan setiap kali nak Raya harganya pasti akan naik, umpama masalah tahunan di setiap pasar dalam negara.

“Namun, harganya mungkin lebih mahal ketika musim hujan, tapi kita cuba untuk mengawalnya kerana kali ini kita diberi peluang berniaga bagi menjana pendapatan,” katanya.

Penjual daging, Zulhilmi Zolkilpi bersyukur kerana dalam tempoh pasca COVID-19 sambutan pelanggan untuk membeli daging segar memuaskan sejak beberapa hari lalu.

“Harga jualan daging di sini masih terkawal dan perbezaan antara gerai hanya sekitar RM2 hingga RM3 bagi sekilogram daging yang mungkin disebabkan faktor kesegaran daging dan saingan bagi menarik pelanggan,” katanya.

Tinjauan mendapati peniaga daging menjual daging batang pinang sekitar RM38 hingga RM40 sekilogram, daging segar (RM34 hingga RM37) dan organ seperti perut lembu (RM20 hingga RM22).


Ratusan rumah penduduk rosak akibat angin ribut, puting beliung di Ipoh

IPOH, 30 Jan – Ratusan rumah mengalami kerosakan akibat angin ribut dan puting beliung di beberapa kawasan termasuk sekitar Kampung Tawas dan Taman Tasek Damai di sini petang tadi.

Kejadian itu menyebabkan rata-rata penduduk di Kampung Tawas yang kebanyakannya didiami masyarakat Cina menzahirkan rasa sedih kerana bakal menyambut tahun baharu hanya dua hari lagi.

“Saya tidak tahu apa perlu dilakukan kerana Tahun Baharu Cina hanya dua hari lagi…bagaimana kami hendak menyambutnya dalam keadaan begini,” katanya ketika ditemui pemberita di lokasi kejadian, hari ini.

Sementara itu, seorang peniaga Yong Chee Fong, 35, berkata beliau bersyukur kerana 10 pelanggan dan beberapa orang pekerja yang berada di kedai makannya terselamat daripada kejadian bumbung runtuh akibat kejadian ribut berkenaan.

“Sudah 10 tahun saya berniaga makanan di sini, tetapi ini pertama kali terjadi ribut yang teruk dan banyak peralatan di kedai rosak,” katanya.

Seorang lagi penduduk, Mita Devi, 36, berkata dia melihat sendiri kejadian ‘puting beliung’ yang berlaku kira-kira 20 minit dan menerbangkan atap rumah.

Sementara itu, Ahli Parlimen Ipoh Barat M. Kulasegaran ketika melawat lokasi kejadian berkata semua mangsa terlibat diminta membuat laporan polis bagi memudahkan proses menyaluran bantuan kewangan daripada pejabatnya dan kerajaan negeri.

“Kita anggarkan ratusan rumah yang terlibat di dua kawasan ini, jadi diharapkan mangsa buat laporan polis segera supaya memperoleh bantuan,” katanya.

Dalam pada itu, jurucakap Jabatan Bomba dan Penyelamat Perak berkata pihaknya menerima panggilan mengenai kejadian itu pada kira-kira pukul 6.40 petang dan segera mengerahkan anggota dan pegawai dari Balai Bomba dan Penyelamat Ipoh ke lokasi terlibat.

Beliau berkata bencana itu turut menyebabkan beberapa insiden pokok tumbang dan kerosakan rumah penduduk namun tiada kecederaan mahupun kemalangan jiwa dilaporkan setakat ini.- BERNAMA


Keindahan bunga ‘Sakura’ bakal warnai Pulau Besar

Datuk Bandar MBMB Datuk Zainal Abu berkata perancangan tersebut dirasakan sesuai dalam usaha membangunkan sektor pelancongan dan tidak mustahil pengindahan landskap itu mampu mengubah Pulau Besar menjadi seperti Pulau Jeju di Korea Selatan.

“Kita sedar pokok ini mempunyai tarikan yang tersendiri dan sebab itulah timbul cadangan untuk menanamnya di Pulau Besar. Kita mahu ubah landskap Pulau Besar itu yang dari dulu hingga sekarang, sama saja.

“Jadi selepas ini apabila tiba musim pokok tekoma berbunga, kita sudah ada satu tempat khusus atau ‘hot spot’ untuk pengunjung mengabadikan keindahan bunga dan suasana yang dikatakan seumpama di Korea Selatan atau Jepun itu,” katanya ketika dihubungi Bernama.

Sejak beberapa hari lepas, pokok dengan nama saintifiknya ‘Tecoma stans’ daripada keluarga Bignoniaceae yang berasal dari benua Amerika itu mula mengeluarkan bunga berwarna merah jambu dan putih seperti sakura, sekali gus mengindahkan lagi pemandangan di bandar raya ini.

Suasana serupa turut dapat ‘dinikmati’ di beberapa kawasan di ibu negara serta di Alor Setar, Kedah sehingga menarik masyarakat setempat untuk mengabadikan memori di bawah pokok tersebut.

Jelas Zainal, pihaknya bercadang menanam lima hingga enam batang pokok di satu-satu tempat di beberapa kawasan terpilih di pulau itu dan perancangan akan dibuat bersama-sama pakar.

Selain Pulau Besar, beberapa kawasan lain juga dikenal pasti untuk ditanami pokok tekoma seperti Bukit Serindit, Taman Bunga Merdeka, kawasan rekreasi serta sepanjang jalan raya yang dirasakan sesuai kerana MBMB tidak mahu berdepan masalah pembersihan selepas bunga itu gugur, katanya.

Bukan itu saja, menurut Zainal pihaknya juga sedang meneliti beberapa jenis pokok lain yang boleh ditanam sebagai penyeri tambahan kepada pokok tekoma tersebut.

“Setakat ini, kita rasa pokok kelat paya atau Eugenia papilose berpotensi ditanam kerana  mudah dibentuk, rimbun dan tinggi. Paling utama, pokok itu tidak merosakkan struktur longkang dan mudah dijaga,” jelasnya.

Menurut  Zainal, keistimewaan pokok itu ialah daunnya mempunyai beberapa peringkat warna iaitu warna hijau tua (daun matang), hijau muda (daun muda) dan ungu kemerahan (pucuk daun).


Dua senator angkat sumpah

KUALA LUMPUR 21 Dis. – Dua Ahli Dewan Negara hari ini mengangkat sumpah jawatan di hadapan Yang Dipertua Dewan Negara Tan Sri Dr Rais Yatim.

Mereka ialah Datuk Wira Koh Nai Kwong yang merupakan pilihan Dewan Undangan Negeri (DUN) Melaka dan Jaziri Alkaf Abdillah Suffian pula adalah lantikan Yang di-Pertuan Agong.

Koh, 59, adalah bekas Ahli Parlimen Alor Gajah yang juga Timbalan Pengerusi MCA Melaka manakala Jaziri, 42, adalah Ketua Badan Pimpinan Parti Pribumi Bersatu Malaysia (Bersatu) Sarawak.

Rais ketika berucap mengalu-alukan pelantikan itu mahu Koh dan Jaziri menterjemahkan pengalaman serta profesionalisme masing-masing bukan sahaja ketika sesi persidangan malah meliputi semua aspek bersesuaian dengan kedudukan Dewan Negara selaku badan legislatif tertinggi negara.

“Jalur pemikiran hendaklah diketengahkan secara tuntas, berwibawa serta intelektual mewakili semua suara kelompok rakyat sama ada negeri, kumpulan minoriti termasuk Orang Asli mahupun badan bukan kerajaan (NGO) tanpa ada yang tercicir,” katanya.

Rais turut memaklumkan mengenai peranan Jawatankuasa Bersama Kesejahteraan Rakyat yang ditubuhkan pada 10 Dis lepas sebagai peringatan kepada para senator untuk menjalankan tugas mengatasi kepentingan parti.

“Jawatankuasa menjadi medan penggemblengan idea, tenaga dan kepakaran bagi memastikan kebajikan rakyat yang hubung kaitnya menyentuh soal kepentingan negara dapat dilunaskan,” kata Rais.

Justeru, Rais mengalu-alukan semua ahli jawatankuasa yang terdiri daripada Ahli Dewan Rakyat dan Ahli Dewan Negara untuk menjadikan jawatankuasa itu sebagai platform membincangkan pelbagai isu mengenai kepentingan rakyat.

“Besarlah harapan agar isu-isu berkepentingan rakyat disambut oleh semua Ahli Yang Berhormat, bukan sahaja dalam sesi perbahasan di Dewan, tetapi juga disalurkan sama melalui jawatankuasa ini kelak,” katanya.- BERNAMA


MUFC bakal diambil alih pemilik baharu

Tanpa berselindung, Saiful mengakui wujudnya rundingan bersama satu pihak (yang tidak didedahkan namanya), yang mana beliau memaklumkan majlis menandatangi MoU itu akan diadakan esok di Hotel Royal Chulan, Kuala Lumpur.

“MoU itu bukan sahaja membabitkan aspek tajaan besar kepada pasukan tetapi boleh juga dikatakan mereka bakal mengambil alih atau menjadi pemilik MUFC.

“Mengenai nilai tajaan, saya tidak boleh komen dahulu. Apa-apapun, tunggu sahaja pengumuman mengenainya yang akan dibuat pada Rabu (esok) di Kuala Lumpur,” katanya.

Beliau berkata, walaupun diambil alih pemilik baharu, pengurusan sedia ada termasuk dirinya selaku Ketua Pegawai Eksekutif masih diberi kepercayaan untuk mentadbir pasukan sepanjang musim ini.

“Dalam perjumpaan itu, saya telah meminta semua memberikan aksi terbaik dalam perlawanan menentang Penang FC malam esok bagi menunjukkan sesuatu yang positif kepada penaja baharu ini,” katanya lagi.


JB dilanda banjir kilat, satu PPS dibuka

JOHOR BAHRU, 12 Okt – Hujan lebat lebih dua jam pada 7 malam tadi menyebabkan satu pusat pemindahan sementara (PPS) dibuka di Johor melibatkan daerah Johor Bahru.

Jawatankuasa Pengurusan Bencana Daerah (JPBD) dalam kenyataan memaklumkan setakat 8 pagi ini, seramai 17 mangsa daripada tiga keluarga dipindahkah ke PPS selepas rumah mereka dinaiki air.

“Kesemua mangsa dari Kampung Paya Kenangan di sini ditempatkan di PPS Sekolah Kebangsaan Bukit Mutiara yang dibuka pada 10.30 malam tadi,” menurut kenyataan itu.

Menurut JPBD, paras air Sungai Skudai, Kampung Pasir di sini menunjukkan bacaan 0.3 m iaitu paras waspada selain cuaca di Mersing dan Kota Tinggi dilaporkan hujan, manakala lapan daerah lain mendung hari ini.


Tiga remaja maut berlumba, polis minta ibu bapa pantau anak-anak

Ketua Polis Daerah Seri Alam Supt Mohd Sohaimi Ishak berkata ketiga-tiga mangsa yang meninggal dunia berumur lingkungan 15 hingga 16 tahun manakala yang cedera parah berumur 17 tahun.

“Siasatan awal mendapati kemalangan itu berlaku kira-kira pukul 10.30 malam dipercayai ketika kesemua mangsa yang menunggang dan membonceng motosikal telah bersaing sesama sendiri sehingga bergesel dan berlaku kemalangan.

“Akibat daripada insiden tersebut, tiga mangsa telah tercampak di atas jalan dan terlanggar batu berumput bahu kiri jalan manakala seorang mangsa jatuh di batu berumput bahu kanan jalan,” katanya dalam satu kenyataan, di sini hari ini.

Sehubungan itu, katanya orang ramai terutamanya ibu bapa dinasihati agar sentiasa memantau pergerakan anak-anak terutamanya yang masih di bawah umur supaya tidak membenarkan mereka menunggang motosikal dan tidak terlibat dengan aktiviti lumba haram.

Sementara itu, dalam kes berlainan, polis menahan dua lelaki berumur 21 dan 22 tahun di sini malam tadi selepas dikesan sebagai pelaku yang menunggang motosikal dengan melakukan aksi mengangkat tayar hadapan (wheelie) yang tular dalam media sosial.

Beliau bagaimanapun berkata kejadian tersebut dipercayai berlaku pada tahun lepas di Jalan Kota Masai, di sini, yang baru ditularkan menerusi media sosial.

“Siasatan dijalankan di bawah Seksyen 42(1) APJ 1987. Pihak Polis menasihatkan orang ramai supaya tidak melakukan apa-apa aktiviti samseng jalanan di atas jalan raya dan pastikan sentiasa mematuhi peraturan dan undang-undang jalan raya dan kod lalu lintas yang telah ditetapkan semasa berada di atas jalan raya,” katanya.

Terdahulu, tular sebuah video berdurasi 19 saat menunjukkan dua lelaki menunggang motosikal dengan membahayakan diri sendiri dan pengguna jalan raya yang lain. – BERNAMA


Kerajaan belum putuskan projek HSR KL-S’pura disambung atau sebaliknya – Mustapa

Menteri di Jabatan Perdana Menteri (Ekonomi) Datuk Seri Mustapa Mohamad berkata projek itu terbatal apabila perjanjian dua hala mengenai projek HSR dari Kuala Lumpur ke Singapura luput pada 31 Dis, 2020.

Bagaimanapun katanya, dalam pertemuan antara Perdana Menteri Datuk Seri Ismail Sabri Yaakob dengan Perdana Menteri Singapura Lee Hsien Loong pada 29 Nov 2021, cadangan untuk merunding semula projek HSR antara Kuala Lumpur dan Singapura telah dibangkitkan.

“Saya ingin menekankan bahawa kemungkinan untuk menghidupkan semula projek HSR Kuala Lumpur-Singapura ini masih dalam perbincangan peringkat awal,” katanya pada sesi Waktu Pertanyaan Menteri di Dewan Rakyat, hari ini.

Beliau menjawab pertanyaan Lim Guan Eng (Bagan-DAP) berhubung anggaran kos projek HSR Kuala Lumpur-Johor Bahru akan dibatalkan untuk diganti dengan cadangan memulihkan HSR Kuala Lumpur-Singapura dan sama ada kerajaan dapat memastikan harga asalnya sebanyak RM100 billion boleh dikurangkan kepada RM50 bilion.

Sehubungan itu, Mustapa berkata persoalan Lim sama ada kos projek HSR Kuala Lumpur-Singapura boleh dikurangkan kepada RM50 bilion adalah tidak berbangkit.

Mengikut anggaran yang telah dibuat oleh Malaysia, di bawah model yang dicadangkan iaitu HSR 2.0 (Baharu), kos projek adalah jauh lebih rendah dengan kos cadangan HSR 1.0 dan HSR 2.0.

“AssetCo adalah sebuah syarikat yang dimiliki oleh pihak swasta dan dikawal selia bersama oleh kerajaan Malaysia dan Singapura. Syarikat ini berfungsi sebagai pemilik sistem dan aset kereta api yang bertanggungjawab untuk membina, membiayai, dan menyelenggara sistem dan aset kereta api serta melaksanakan perolehan dan penyelenggaraan stokereta.

“Di bawah model HSR 2.0 (Baharu) yang dikemukakan kepada pihak Singapura, Malaysia telah mencadangkan supaya AssetCo dimansuhkan. Cadangan ini tidak dipersetujui oleh pihak Singapura. Dengan itu, perjanjian dua hala yang ditandatangani pada 13 Dis, 2016 telah terbatal,” jelas Mustapa.

Sementara itu, beliau berkata apabila HSR Kuala Lumpur-Singapura terbatal, kerajaan memutuskan supaya kajian daya maju projek HSR Kuala Lumpur – Iskandar Puteri dilaksanakan.

Kajian yang mula dilaksanakan pada Februari 2021 itu telah selesai dan akan dibentangkan di kabinet dalam masa terdekat untuk menentukan hala tuju cadangan projek ini.

Beliau juga menjelaskan bahawa sejak tahun 2013, kesemua rundingan mengenai projek HSR diketuai oleh Menteri di Jabatan Perdana Menteri (Ekonomi) dan Menteri Hal Ehwal Ekonomi.

“Pada masa ini, kerajaan sedang dalam proses memindahkan syarikat MyHSR Corp Sdn Bhd, syarikat tujuan khas yang bertanggungjawab merundingkan hal-hal teknikal mengenai projek HSR daripada pengawasan Jabatan Perdana Menteri kepada Kementerian Pengangkutan.

“Oleh hal yang demikian, kesemua perbincangan dan rundingan seterusnya mengenai hala tuju projek ini akan dikendalikan oleh Kementerian Pengangkutan,” katanya. – BERNAMA


Agong titah akan buat keputusan pelantikan PM dalam masa terdekat

KUALA LUMPUR, 22 Nov – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini bertitah akan membuat keputusan mengenai pelantikan Perdana Menteri ke-10 dalam masa terdekat.

“Marilah bersama terima keputusan rakyat, terima keputusan wakil-wakil rakyat dan terima keputusan Yang di-Pertuan Agong. Sila rasional dan kita perlu teruskan, kita perlu bergerak ke hadapan untuk negara kita yang tercinta ini.

“Biar saya buat keputusan dalam masa terdekat,” titah Al-Sultan Abdullah ketika berkenan mencemar duli bertemu pemberita di hadapan Pintu 2, Istana Negara di sini hari ini.

Semalam, Istana Negara menerusi satu kenyataan memaklumkan Seri Paduka berkenan melanjutkan tempoh masa kepada parti politik dan gabungan parti politik untuk mengemukakan gabungan pasca-Pilihan Raya Umum ke-15 (PRU15) bagi pembentukan kerajaan baharu dan calon Perdana Menteri hingga 2 petang ini.


Dua beradik warga Syria didakwa sogok imigresen RM10,000

ALOR SETAR 2 Mac. – Dua beradik lelaki warga Syria, hari ini, mengaku tidak bersalah di Mahkamah Sesyen di sini atas pertuduhan memberikan suapan RM10,000 kepada seorang penolong penguasa Imigresen di Langkawi pada Januari tahun lepas.

Tertuduh Ali Esmail Hamed, 38, dan adiknya Alaa Esmail, 35, membuat pengakuan itu di hadapan Hakim Murtazadi Amran selepas pertuduhan dibacakan oleh jurubahasa dalam Bahasa Inggeris kepada mereka.

Mereka didakwa memberikan suatu suapan wang tunai sebanyak RM10,000 kepada Penolong Penguasa Imigresen Cawangan Langkawi Mohd Hazwan Othman di Restoran Yasmeen Express Pantai Chenang pada 12.50 pagi, 22 Januari 2020.

Ia sebagai dorongan kepada Mohd Hazwan untuk tidak mengambil tindakan undang-undang ke atas lima pekerja restoran itu yang telah ditahan di bawah Seksyen 6(1)(c) dan Seksyen 15(1)(c) Akta Imigresen 1959/63.

Sehubungan itu, mereka didakwa mengikut Seksyen 17(b) Akta Suruhanjaya Pencegahan Rasuah Malaysia (SPRM) 2009 yang boleh dihukum di bawah Seksyen 24(1) akta sama dan dibaca bersama Seksyen 34 Kanun Keseksaan.

Jika sabit kesalahan kedua-dua mereka boleh dihukum penjara maksimum 20 tahun dan denda lima kali ganda nilai suapan atau RM10,000 atau mana-mana lebih tinggi.

Mahkamah membenarkan kedua-dua mereka diikat jamin RM15,000 dengan dua penjamin warga tempatan setiap seorang berserta syarat tambahan iaitu perlu melaporkan diri di pejabat SPRM terdekat pada minggu pertama setiap bulan dan menyerahkan pasport mereka kepada mahkamah.

Namun, mahkamah membenarkan penyerahan pasport Ali yang telah berkahwin dengan wanita warganegara Malaysia itu kepada mahkamah ditangguhkan sehingga 18 Mac depan bagi tujuan menyelesaikan urusan permohonan berkaitan visanya di Jabatan Imigresen pada 14 Mac.


KPKT gesa PBT proaktif selenggara perparitan kurangkan risiko banjir kilat

PUTRAJAYA, 19 Dis – Kementerian Pembangunan Kerajaan Tempatan (KPKT) menggesa pihak berkuasa tempatan (PBT) untuk melipatgandakan usaha menyelenggara sistem perparitan bagi mengurangkan risiko banjir kilat semasa monsun timur laut (MTL) melanda negara.

KPKT dalam kenyataan hari ini meminta PBT untuk mengenal pasti kawasan parit, longkang, pembetung dan kolam takungan yang berisiko menyebabkan kejadian banjir serta melaksanakan kerja-kerja pembersihan di lokasi berkenaan bagi melancarkan aliran air.

Dalam kenyataan sama, Menteri Pembangunan Kerajaan Tempatan Nga Kor Ming meminta PBT untuk memantau dan memastikan pemaju projek pembangunan supaya sentiasa menyelenggara parit, longkang, sistem pembetungan dan kolam takungan serta menjaga kebersihan kawasan pembangunan.

Mengikut Jabatan Meteorologi Malaysia, luruan kedua MTL yang dijangka berlaku hingga Rabu ini akan memberi impak di kawasan berisiko tinggi termasuk banjir kilat di bandar-bandar.


Banjir: Mangsa di Johor dan Sabah meningkat sedikit pagi ini

KUALA LUMPUR, 1 Februari – Bilangan mangsa banjir di Johor dan Sabah bertambah sedikit setakat pagi ini, menurut Sekretariat Jawatankuasa Pengurusan Bencana Negeri (JPBN).

Batu Pahat masih mencatatkan jumlah mangsa tertinggi dengan 921 orang, diikuti Kota Tinggi (223), Mersing (147) dan Segamat (90), menurut jawatankuasa itu dalam satu kenyataan.

Sementara di SABAH, jumlah mangsa banjir meningkat kepada 599 orang daripada 183 keluarga yang dipindahkan ke 13 PPS di tiga daerah, berbanding 556 orang daripada 165 keluarga malam tadi.

Sekretariat JPBN Sabah dalam kenyataan memaklumkan mangsa teramai dipindahkan di Telupid iaitu 443 orang daripada 131 keluarga yang berlindung di sembilan PPS.

“Di Paitan seramai 111 orang daripada 40 keluarga dipindahkan ke tiga PPS dan Lahad Datu 45 orang daripada 12 keluarga di satu PPS,” menurut kenyataan itu.


Panorama Melaka antara tiga operator bas awam terbaik negara

AYER KEROH 17 April – Panorama Melaka Sdn. Bhd. tersenarai antara tiga operator bas terbaik nasional, sekali gus melayakkan syarikat itu terus menerima lanjutan Dana Sokongan Sementara Bas Berhenti-Henti (ISBSF).

Timbalan Pengurus Besar Panorama Melaka, Azlan Abdul Aziz berkata, pihaknya komited dalam memastikan perkhidmatan bas henti-henti di negeri ini diperkasakan terutama membabitkan pelaksanaan sistem tanpa tunai yang lebih efektif.

“Subsidi ini adalah dana berterusan diterima setiap tahun yang membantu kita memberikan perkhidmatan terbaik kepada rakyat menerusi 17 laluan menggunakan perkhidmatan 24 buah bas.

“Tahun ini jika kita terpilih mengikuti Program Transformasi Bas Henti-henti (SBST), perkhidmatan ditawarkan bakal diperluaskan kepada 22 laluan menggunakan 63 buah bas.

“Menerusi ISBSF kita juga sudah laksanakan penggunaan sistem tanpa bayar dengan projek peneraju membabitkan tiga laluan termasuk di luar bandar,” katanya kepada Melaka Hari Ini.

“Jika kita terima SBST ini ia akan membuka dimensi baharu dalam sistem perkhidmatan bas di Negeri Melaka. Panorama Melaka akan berada pada landasan yang betul dan wajar dilaksanakan sejak dahulu lagi.

“Bagi saya faedah SBST ini akan dikembalikan kepada rakyat kerana kita sebagai operator akan pastikan apa yang telah dirancang dalam ‘masterplan’ pengangkutan hijau berdasarkan Pelan Strategik Melakaku Maju Jaya (PSMJ) 2035 akan terlaksana.

“Selain itu kita akan perkenalkan enam bas elektrik dengan dua beroperasi di laluan Bandar Melaka, dua sekitar Hospital Melaka dan dua lagi membabitkan kawasan Pentadbiran Pusat Dagangan Antarabangsa Melaka (MITC),” katanya.

Panorama Melaka merupakan antara 26 daripada 37 syarikat bas henti-henti yang telah menandatangani perjanjian pelanjutan kontrak bantuan ISBSF selama tiga tahun.

Antara syarat ditetapkan menerusi syarat baharu ISBSF kepada operator terpilih adalah mematuhi ketepatan masa mengikut jadual sekurang-kurangnya 80 peratus perjalanan sehari.


Anwar hasrat henti amalan lantikan ke kabinet sebagai satu bentuk ganjaran

PUTRAJAYA, 27 November – Di samping mengecilkan saiz Kabinet, Perdana Menteri Datuk Seri Anwar Ibrahim berkata beliau juga akan menghentikan amalan melampau yang menjadikan pelantikan ke jawatan menteri sebagai satu bentuk ganjaran.

“Saya mahu mereka (anggota Kabinet) menyokong saya berdasarkan dasar-dasar saya, dan komitmen saya terhadap tadbir urus yang baik, komitmen saya terhadap usaha anti-rasuah, dan memulihkan ekonomi… itu sebenarnya.

“Sudah tentu kita boleh pertimbangkan satu atau dua kes yang benar-benar diperlukan, tetapi ia tidak sepatutnya dilihat sebagai memberi ganjaran kepada pemimpin politik agar mereka menyokong anda,” katanya dalam sidang media selepas mempengerusikan Mesyuarat Khas Majlis Tindakan Sara Hidup Negara 2022 di sini.

Merujuk kepada tarikh pengumuman barisan Kabinet, beliau berkata ia akan dibuat dalam beberapa hari akan datang, kerana beliau sedang berbincang dengan parti-parti komponen dalam Pakatan Harapan (PH).

“.. kemudian saya perlu berbincang dengan wakil Barisan Nasional (BN), mereka ada jawatankuasa kerja yang akan memberi beberapa saranan,” katanya dan menambah beliau juga akan mengadakan pertemuan dengan Ketua Menteri Sabah, yang juga pengerusi Gabungan Rakyat Sabah (GRS) Datuk Seri Hajiji Noor hari ini.


Kiosk automatik bantu imarahkan masjid

SERKAM 30 September – Inisiatif ahli jawatankuasa (AJK) Masjid Jamek Ar-Rahman Pulai, di sini, menyediakan mesin kiosk pembayaran automatik bukan sahaja memudahkan urusan penduduk sebalik menggalakkan lebih ramai untuk hadir dan mengimarahkan masjid.

Pengerusinya, Rizal Ramli berkata, kiosk itu menyediakan perkhidmatan membayar bil utiliti, selain perkhidmatan infaq kepda masjid serta transaksi tambah nilai untuk pengguna talian telekomunikasi pra bayar.

“Selepas ini pengguna juga boleh melakukan pembayaran menggunakan kad debit. Kiosk pembayaran ini beroperasi seawal jam 4 pagi hingga 12 tengah malam dan sesiapa sahaja boleh menggunakannya walaupun luar kawasan kariah,” katanya ketika ditemui, hari ini.

Sementara itu, penduduk yang juga sidang Kampung Pulai Noor Azaha Zainar berkata, kemudahan itu membantu menjimatkan masa dan perbelajaan penduduk kerana tidak lagi perlu pergi jauh untuk membayar bil utiliti masing-masing.

“Sebelum ini penduduk sekitar perlu ke Merlimau atau Melaka Tengah. Saya harap selepas selesai urusan pengguna bersama-sama berjemaah atau menyumbang kepada masjid,” katanya.


Mekanik rugi RM70,000 diperdaya Macau Scam

Ketua Polis Daerah Jempol Supt Hoo Chang Hook berkata lelaki berusia 56 tahun itu mendakwa menerima panggilan memaklumkan mangsa melakukan kesalahan di bawah undang-undang Jabatan Kesihatan Malaysia kerana mengambil ubat sebanyak lapan kali di Klinik Kesihatan Ampang Baru, Ipoh, Perak.

Beliau berkata panggilan mangsa kemudian disambungkan kepada seorang individu kononnya pegawai polis bernama Sarjan Lee dari Balai Polis Ipoh yang memberitahu lelaki itu terlibat dengan kes pengubahan wang haram.

“Mangsa diminta memindahkan wang dalam akaunnya untuk siasatan polis dan akan ditangkap jika tidak berbuat demikian. Lelaki itu turut dimaklumkan bahawa wang miliknya akan dipulangkan semula jika tidak terlibat dengan pengubahan wang haram.

“Percaya dengan perkara itu, mangsa kemudian membuat pindahan ke dua akaun berlainan dengan jumlah keseluruhan RM70,000,” katanya dalam kenyataan di sini hari ini.

Hoo berkata mangsa yang menyedari diperdaya membuat laporan polis pada 3 Jun lepas dan kes disiasat mengikut Seksyen 420 Kanun Keseksaan kerana menipu.

Dalam kes berasingan, Hoo berkata seorang pekerja kilang berusia 36 tahun di Bahau mendakwa kerugian RM11,300 selepas terpedaya dengan perkhidmatan pelacuran secara dalam talian yang ditawarkan menerusi aplikasi WhatsApp pada 4 Jun lepas.

“Pada hari sama mangsa diminta memasukkan wang dan membuat 22 kali tambah nilai ke aplikasi aplikasi ‘Razer Gold & Silver’ berjumlah RM11,300,” katanya.

Hoo berkata mangsa yang berasa ditipu setelah dimaklumkan rakannya itu kemudian membuat laporan polis semalam dan kes disiasat di bawah Seksyen 420 Kanun Keseksaan.


Usahawan capai lebih 50 peratus hasil jualan selepas sertai PEDi

LENDU 1 Apr – “Alhamdulillah kini jualan saya semakin memberangsangkan, meningkat 50 peratus selepas menyertai kursus dan latihan ditawarkan Pusat Ekonomi Digital Keluarga Malaysia (PEDi),” kata Zainoon Akma Ramli, 53.

Pengurus Akma Event & Catering itu kini bergelar usahawan berjaya selepas hampir gulung tikar akibat kekerosotan jualan susulan penularan wabak pandemik COVID-19, dua tahun lalu.

“Saya didedahkan dengan pelbagai ilmu ketika mengikuti latihan di PEDi Bandar Baru Masjid Tanah di mana saya tidak pernah tahu strategi yang sebenarnya dalam perniagaan sebelum mengikuti kursus ini,” katanya.

Beliau berkata demikian ketika ditemui pada Perasmian Pusat Ekonomi Digital Keluarga Malaysia (PEDi) Taman Bandar Baharu Masjid Tanah yang dirasmikan Ketua Menteri, Datuk Seri Utama Sulaiman Md Ali di sini, pagi tadi.

“Alhamdulillah, sekarang perniagaan ini semakin ke hadapan dengan bantuan ahli keluarga yang tidak putus-putus bersama mencari jalan lain agar tidak terus terkesan dengan pandemik ini.

“Sehingga kini pasaran rendang daging dendeng ini telah berjaya menempa nama di pasaran dalam talian malah ia juga telah dieksport ke Korea dan Singapura.

“Syukur selepas saya mengikutib PEDi kerana mereka mengajar saya cara pemasaran yang betul, pembungkusan dan penjenamaan serta pelbagai lagi untuk mengembangkan perniagaan,” katanya kepada Melaka Hari Ini.

PEDI Bandar Baru Masjid Tanah telah berjaya melahirkan seramai 35 usahawan aktif di Masjid Tanah dan mengembangkan perniagaan mereka ke peringkat lebih tinggi.

Sementara itu, usawahan Ecah Food, Hasnah Awang, 53, yang menjual pelbagai kuih dan kerepek berkata PEDi banyak membantu syarikat yang diusahan anak sulungnya, Aisyah Raya,30 dan kini mempunyai kilang kecil di Bandar Bakri, Muar, Johor.

Dia juga yang menetap di Taman Bandar Baru meluahkan rasa syukur berikutan pelbagai ilmu dicurahkan sehinggakan jualannya itu berjaya dikembangkan ke seluruh negara.

“Alhamdulillah, kalau dulu kami hanya mempunyai kira-kira tujuh ejen untuk memasarkan produk tapi sekarang semakin berkembang dan mempunyai lebih 20 ejen seluruh negara.

“PEDi banyak memberi manfaat kepada kami dan berharap ia wajar diteruskan bagi membina usahawan kecil khususnya di luar kawasan bandar,” katanya.


Malaysia pada landasan tepat pulih ekonomi, perkuat hubungan negara luar – PM

DOHA, 29 Mac – Perdana Menteri Datuk Seri Ismail Sabri Yaakob memberi jaminan bahawa Malaysia berada pada landasan yang betul bagi memulihkan semula ekonomi negara, serta hubungan dengan negara luar yang selama ini ‘agak jauh’ akibat penularan COVID-19.

Katanya beliau sendiri telah mula melakukan lawatan ke negara-negara ASEAN seperti Thailand, Brunei dan Singapura, untuk merapatkan semula ikatan dengan negara-negara tersebut, diikuti dengan negara-negara Timur Tengah seperti Qatar dan Emiriyah Arab Bersatu.

“Kerajaan tidak mahu melihat ada gangguan dalam proses tersebut, yang kita dianggap satu tugas besar demi menjamin kebajikan rakyat dan negara.

“Oleh itu, selagi belum sampai waktunya, sebarang desakan untuk mengadakan Pilihan Raya Umum Ke-15, dianggap sebagai boleh menjejaskan usaha dan tindakan yang diambil kerajaan,” katanya pada Majlis Perjumpaan Keluarga Malaysia di Doha malam ini (tadi).

Turut hadir Menteri Kanan Perdagangan Antarabangsa dan Industri Datuk Seri Mohamed Azmin Ali, Menteri Luar Datuk Seri Saifuddin Abdullah, Menteri Pembangunan Luar Bandar Datuk Seri Mahdzir Khalid, Timbalan Menteri Kerja Raya Datuk Arthur Joseph Kurup dan Pengerusi Felda Datuk Seri Idris Jusoh.

Dalam ucapan aluannya, Zamshari berkata terdapat kira-kira 4,580 rakyat Malaysia dari pelbagai bangsa berada di Qatar, yang kebanyakannya adalah ahli perniagaan dan golongan profesional dalam pelbagai bidang termasuk pengurusan, teknikal, kejuruteraan dan juga industri minyak dan gas.

“Dengan Doha menjadi tuan rumah kepada Piala Dunia 2022 pada November, rakyat Malaysia di Doha juga boleh menjadi ‘duta’ dan ‘menteri luar’, bagi mempromosikan Malaysia dan kepelbagaian budayanya kepada dunia,” katanya.

Esok, Perdana Menteri akan mengadakan pertemuan dengan Emir Qatar Sheikh Tamim Bin Hamad Al Thani, sebelum menghadiri majlis makan tengah hari di Amiri Diwan.

Memperkukuh kerjasama Malaysia-Qatar yang terjalin sejak sekian lama, merupakan antara agenda utama dan kedua-dua pemimpin dijangka mencarta jalan ke arah kolaborasi ekonomi serta usaha pemulihan pascapandemik, selain bertukar pandangan mengenai isu antarabangsa yang mempunyai kepentingan bersama.

Ini merupakan lawatan rasmi pertama Ismail Sabri ke Qatar selepas dilantik sebagai Perdana Menteri ke-9 Malaysia pada 21 Ogos tahun lepas.- BERNAMA


Permohonan pengambilan pekerja asing secara dalam talian tidak lama lagi

Dalam satu kenyataan hari ini, Saravanan berkata beliau akan membuat pengumuman mengenai tarikh permohonan dalam talian itu boleh dibuat, dalam masa terdekat.

“Dalam hal ini, saya ingin menasihatkan pihak majikan agar tidak membuat sebarang pembayaran melalui orang tengah atau pihak ketiga bagi tujuan mempercepatkan proses permohonan tersebut, untuk mengelakkan daripada berlakunya penipuan oleh pihak yang tidak bertanggungjawab,” katanya.

Mesyuarat Jemaah Menteri pada 10 Dis 2021 bersetuju pengambilan pekerja asing dibuka untuk semua sektor selain daripada sektor perladangan, iaitu pertanian, perkilangan, perkhidmatan, perlombongan dan kuari, pembinaan serta perkhidmatan domestik.

Majikan yang menggunakan khidmat agensi pekerjaan swasta juga perlulah memastikan bahawa agensi tersebut berdaftar dan mempunyai lesen yang diperakui oleh Jabatan Tenaga Kerja Semenanjung Malaysia di bawah Akta Agensi Pekerjaan Swasta 1981, katanya.

Kerajaan sebelum ini memaklumkan bahawa semua kemasukan pekerja asing perlu mematuhi prosedur operasi standard (SOP) kemasukan pekerja asing yang telah diluluskan oleh Mesyuarat Kuartet Menteri COVID-19 pada 14 Disember 2021.


Menara Taming Sari sedia beroperasi semula

BANDARAYA MELAKA 23 Jun – Pelbagai persediaan telah diambil pengurusan Menara Taming Sari (MTS) bagi memastikan kawasan itu ‘dihidupkan’ semula dengan pelbagai tarikan pelancongan sebelum sektor itu dijangka dibenar operasi penghujung tahun ini.

Ketua Pegawai Eksekutif MTS, Azlan Abidin berkata, bagi memastikan mercu pelancongan itu terus menjadi tarikan pelancong kawasan terbabit akan dibangunkan dengan elemen pencahayaan yang mengelilingi menara selain beberapa tarikan lain akan disediakan sebaik sektor itu dibuka.

“MTS akan dihiasi pantulan cahaya yang disuluh ke arah tiang menara sebagai daya tarikan pelancong malah di kawasan ini akan turut membuka cawangan Restoran Burger King dan Rumah Seram sebagai sumber pendapatan sampingan MTS menjalani operasi dalam pasca penularan COVID-19.

“Pelbagai langkah diambil MTS yang berdepan kira-kira 80 hingga 90 peratus kerugian setelah sektor pelancongan ditutup sejak Mac tahun lalu, dengan langkah pemasaran dan tawaran tiket yang dilanjutkan tempoh kepada pakej – pakej dari agensi pelancongan di Melaka.

“Menara Taming Sari cuma menanti hari dan bersedia untuk beroperasi semula setelah dua kejadian yang dialami iaitu penularan COVID-19 dan tempoh kerosakan enjin yang berlaku serentak membuatkan sektor ini terkesan dalam tempoh ini,” katanya kepada Melaka Hari Ini.

Beliau berkata, pihaknya berharap kerajaan negeri memberi tumpuan pelaksanaan program vaksinasi kepada pemain industri pelancongan Melaka sebelum sektor itu dibenar beroperasi.

“Kita juga berharap penularan ini dilandaikan dan sekiranya ia mampu dicapai kita percaya tempoh jangkaan sektor ini akan beroperasi pada hujung tahun ini akan diawalkan dan memberi kesan baik kepada pemain industri bagi menjana pendapatan semula” katanya.


Kekurangan pekerja, restoran mamak belum mampu beroperasi 24 jam

Tinjauan di sekitar ibu negara mendapati kebanyakan pengusaha restoran mamak yang sering menjadi tempat ‘lepak’ orang ramai selepas tengah malam lebih selesa mengekalkan waktu operasi sekurang-kurangnya setakat 2 pagi.

Presiden Persatuan Restoran Muslim Malaysia (Presma) Datuk Jawahar Ali Taib Khan berkata situasi itu disebabkan kebanyakan pengusaha restoran mamak tidak mempunyai pekerja mencukupi untuk menampung operasi walaupun terdapat permintaan tinggi lebih-lebih lagi di bulan Ramadan.

“Permintaan memang ada lebih-lebih lagi bulan puasa untuk sahur dan sebagainya, cuma dalam kalangan pengusaha ada kekangan tidak cukup pekerja kerana ramai yang balik ke negara asal semasa Perintah Kawalan Pergerakan di Malaysia sebelum ini,” katanya kepada Bernama hari ini.

Jawahar berkata pelbagai inisiatif telah dilaksanakan pihaknya termasuk program bersama agensi kerajaan bagi menarik minat anak tempatan untuk bekerja di restoran mamak namun masih belum mampu menyelesaikan masalah itu.

Sehubungan itu, beliau merayu kepada kerajaan supaya membantu meringankan beban yang dihadapi pengusaha restoran 24 jam dengan mempermudah proses kemasukan semula pekerja asing ke negara ini.

“Sekarang ini permintaan memang tinggi daripada pelanggan, cuma tiada pekerja untuk uruskan perniagaan kami.  Bayangkan, rezeki dah ada di depan mata tapi kami tak boleh nak tampung,” katanya.

Pengurus Restoran Nasi Kandar Pelita cawangan Ampang Hassan Mohideen pula berkata walaupun jumlah pelanggan semakin bertambah dan terdapat kekangan tenaga kerja, pihaknya tetap berusaha memberikan perkhidmatan terbaik.

“Setakat ini, kami masih mampu melayan pelanggan yang datang walaupun ada masalah kekurangan pekerja. Baru dua hari (Ramadan) masih okey, lepas ini tak tahu lagi,” katanya.

Sementara itu, pengurus sebuah kedai serbaneka di Setapak Salmah Said berkata cawangannya masih tidak dapat beroperasi 24 jam disebabkan pekerja tidak mencukupi.

“Setakat ini, kami hanya boleh beroperasi dari 6 pagi hingga 12 tengah malam dan isu ini sudah di bawah pengetahuan pihak pengurusan yang sedang berusaha menyelesaikannya,” kata beliau. – BERNAMA


Rasuah: Pengarah penguat kuasa agensi kerajaan direman tujuh hari

Perintah reman sehingga 3 Feb depan itu dikeluarkan Majistret Siti Norhidayah Mohd Noor selepas Suruhanjaya Pencegahan Rasuah Malaysia (SPRM) membuat permohonan di Kompleks Mahkamah Alor Setar di sini, pagi tadi.

Menurut sumber SPRM, suspek seorang lelaki berusia 42 tahun ditahan di satu lokasi di Cyberjaya, Selangor kira-kira 12 tengah hari, semalam.

“Dia disyaki meminta dan menerima wang rasuah secara bulanan daripada seorang individu lain dengan menggunakan orang tengah dari Julai 2019 hingga Mac 2021 bagi membantu pihak tertentu mendapatkan tender pengurusan pembersihan awam daripada syarikat pembersihan di Kedah,” katanya di sini hari ini.

Difahamkan penahanan lelaki itu adalah lanjutan daripada penahanan 25 individu pada 10 dan 11 Jan lalu bagi membantu siasatan terhadap kes mengemukakan penyata akaun bank palsu syarikat untuk memasuki tender dalam sebuah syarikat pembersihan di wilayah utara tanah air.

Sementara itu, Pengarah SPRM Kedah Datuk Shaharom Nizam Abd Manap ketika dihubungi mengesahkan mengenai penahanan itu dan kes disiasat di bawah Seksyen 16 Akta SPRM 2009. – BERNAMA


Pengorbanan patuhi SOP satu jihad besar – Muhyiddin

KUALA LUMPUR 19 Julai – Pengorbanan dalam mematuhi prosedur operasi standard (SOP) bagi mengekang penularan pandemik COVID-19, termasuk tidak melakukan aktiviti merentas negeri dan saling menziarahi semasa Hari Raya Aidiladha, merupakan jihad besar di sisi Allah SWT dalam ikhtiar untuk menyelamatkan nyawa.

Perdana Menteri Tan Sri Muhyiddin Yassin berkata, walaupun kerajaan menguatkuasakan beberapa larangan tertentu mengikut SOP Majlis Keselamatan Negara (MKN) dalam Pelan Pemulihan Negara (PPN), namun beliau percaya kemeriahan sambutan tetap dirasakan.

“Ini bermakna, saudara saudari perlu terus berada di rumah dan menyambut Aidiladha dengan keluarga di rumah secara sederhana.
“Panduan dan SOP yang dikeluarkan pihak berkuasa perlu kita patuhi kerana ia semata-mata untuk memenuhi tuntutan syarak dalam melindungi nyawa kita daripada bahaya COVID-19.

Sementara itu, Muhyiddin menyifatkan petugas barisan hadapan yang terdiri daripada kalangan petugas kesihatan, keselamatan, penjawat awam, sukarelawan dan pertubuhan bukan kerajaan (NGO) telah mempamerkan bentuk pengorbanan yang tinggi dalam melawan wabak COVID-19 semenjak lebih setahun lalu.

“Saya sangat menghargai pengorbanan ini. Saya doakan agar pengorbanan saudara dan saudari petugas barisan hadapan, malah pengorbanan rakyat secara umumnya akan dikurniakan ganjaran terbaik di sisi Allah SWT,” katanya.

Menyentuh mengenai ibadah korban, Perdana Menteri berkata pelaksanaannya kali ini sedikit berbeza dengan sebelumnya kerana perlu mematuhi garis panduan dan SOP yang ditetapkan oleh Jabatan Agama Islam Negeri dan Jabatan Veterinar bagi melindungi nyawa orang ramai daripada bahaya COVID-19.

Sementara itu, katanya ramai sedih apabila terpaksa menangguhkan semua urusan berkaitan operasi musim haji tahun ini susulan keputusan pihak berkuasa Arab Saudi tidak membenarkan jemaah negara luar ke Tanah Suci atas faktor ancaman COVID-19.

“Kita semua rindukan kesempatan untuk mengunjungi Baitullah al-Haram dan menziarahi maqam Rasulullah SAW ketika berada di tanah suci,” katanya sambil berharap semoga tahun depan umat Islam di Malaysia dapat mengerjakan ibadah haji.

Muhyiddin turut mengajak umat Islam bersama-sama membacakan Al-Fatihah kepada mereka yang telah pulang ke Rahmatullah akibat COVID-19, selain berdoa agar individu yang sedang menerima rawatan akibat jangkitan virus itu segera sembuh.

“Kepada Allah SWT kita mohonkan semoga wabak COVID-19 segera berakhir. Sesungguhnya, pertolongan dan rahmat Allah itu bersama hamba-hambanya yang sentiasa berusaha gigih, bersabar dan bertawakal. Insya-Allah kita akan berjaya.

“Saya, isteri dan seisi keluarga mengucapkan Selamat Hari Raya Aildiladha kepada seluruh umat Islam di Malaysia, khususnya kepada barisan petugas hadapan yang telah mengorbankan masa dan tenaga mereka demi memastikan keselamatan dan kesihatan kita semua. Maaf zahir dan batin,” katanya.


Sambol Lado, Daging Dendeng Pak Lan punca pendapatan

MASJID TANAH 11 Oktober – “Walaupun kini Pak Lan tidak lagi dapat membantu menyiapkan sambal dan dendeng namun dia ada kerap tanya mengenai penerimaan serta jualan. Dia risaukan perbelanjaan kami.

“Dia masih ingat akan tanggungjawabnya sebagai ketua keluarga dan sering kali bertanyakan perbelanjaan dapur meskipun sudah diberitahu, tidak perlu difikirkan lagi,” itu kata Zainun Majid, isteri kepada pelakon veteran Roslan Saleh, 65.

Menurut, Zainun dengan dibantu anak bongsunya, dia terpaksa meneruskan jualan Sambal Lado dan Daging Dendeng Pak Lan, kerana itu adalah sumber pendapatan utama keluarga selain membiayai kos rawatan Roslan.

Katanya, meskipun permintaan tidak terlalu banyak namun dengan tempahan sedia ada termasuk menghantar ke stesen minyak sedikit sebanyak mereka dapat menjana pendapatan.

“Memang terpaksa teruskan jualan kerana ini punca pendapatan utama, memang tidak dinafikan sejak harga barangan naik, permintaan sedikit kurang namun saya tetap bersyukur kerana ianya masih terjual.

“Dulu ketika Pak Lan sihat, dia akan buka bonet tetapi kini kami hanya menjualnya di platform Shopee dan menghantar ke stesen minyak berdekatan termasuk di Negeri Sembilan,” katanya.

Zainun berkata, Dendeng Daging Pak Lan adalah idea daripada suaminya sendiri enam tahun lalu dan tidak sangka mendapat tempat dalam kalangan masyarakat walaupun tidak terkenal secara meluas.

“Untuk tempoh ini, sekali buat hanya 10 kilogram sahaja tetapi jika ada tempahan lebih ia akan ditambah mengikut keperluan untuk menjamin kesegaran,” katanya.


PICKids: 33 peratus kanak-kanak di Malaysia lengkap divaksin

KUALA LUMPUR, 1 Jun – Seramai 1,176,530 atau 33.1 peratus kanak-kanak berusia lima hingga 11 tahun di negara ini telah lengkap divaksin di bawah Program Imunisasi COVID-19 Kebangsaan Kanak-Kanak (PICKids), setakat semalam.

Bagi remaja berumur 12 hingga 17 tahun, sebanyak 2,914,167 atau 93.7 peratus telah lengkap divaksin, manakala 3,010,754 atau 96.8 peratus daripada kumpulan itu telah menerima sekurang-kurangnya satu dos vaksin.

Dalam pada itu, sejumlah 16,098,582 atau 68.4 peratus orang dewasa di negara ini telah menerima suntikan dos penggalak, 22,974,695 atau 97.6 peratus telah lengkap dua dos suntikan vaksin dan 23,251,418 atau 98.8 peratus telah menerima sekurang-kurangnya satu dos vaksin.

Sebanyak 13,302 dos harian diberikan semalam meliputi 7,404 dos pertama, 3,810 dos kedua dan 2,088 dos penggalak, menjadikan jumlah kumulatif pemberian vaksin di bawah Program Imunisasi COVID-19 Kebangsaan (PICK) adalah 70,939,755.

Sementara itu, Portal Github Kementerian Kesihatan melaporkan tujuh kematian akibat COVID-19  semalam dengan dua kes di Kedah dan Selangor serta masing-masing satu kes di Kuala Lumpur, Johor dan Terengganu.


Melaka, Negeri Sembilan, Perlis catat skor tinggi bandar bahagia

PLANMalaysia itu menyenaraikan 80 daripada 114  pihak berkuasa tempatan (PBT) di Semenanjung Malaysia dan Sabah, mencapai skor melebihi 80 peratus (Bahagia) mengambil kira aspek yang berkaitan dengan tahap dan kualiti perkhidmatan PBT, seperti penjagaan kebersihan persekitaran, pengurusan pepejal dan kutipan sampah.

Di NEGERI SEMBILAN, Setiausaha Kerajaan Negeri Sembilan (SUK) Datuk Dr Razali Ab Malik berkata pembangunan setiap bandar di negeri itu, berdasarkan kekuatan dan keupayaan masing-masing, berpaksikan tiga teras pembangunan menerusi Rancangan Struktur Negeri Sembilan 2045.

“Tiga teras itu adalah daerah Seremban dan Port Dickson sebagai pembangunan ‘Malaysia Vision Valley 2.0’ iaitu bandar metropolis yang berdaya saing inklusif dan bersih.

“Kuala Pilah, Tampin, Rembau dan Jempol, sebagai pembangunan agropolis yang menerapkan elemen pertanian, serta Jelebu sebagai pembangunan biodiversiti yang menerapkan pemeliharaan sumber semula jadi,” katanya kepada Bernama.

Mengulas lanjut, Razali berkata terdapat enam indikator utama, dinilai di bawah dimensi komuniti sejahtera berkaitan prasarana bagi mencapai indeks Bandar Bahagia, iaitu peratusan liputan kediaman dalam lingkungan 400 meter dari kemudahan masyarakat, kadar liputan jalur lebar, pengurangan gangguan bekalan elektrik, pengurangan kes gangguan bekalan air, bilangan terminal dan stesen pengangkutan awam, serta peratusan kediaman mendapat perkhidmatan pembetungan.

Beliau berkata kelebihan negeri itu dapat dilihat, melalui penetapan peranan dan fungsi setiap bandar seperti Seremban yang berperanan pusat pentadbiran negeri, Port Dickson sebagai  bandar pelancongan dan Kuala Pilah adalah pusat warisan dan kebudayaan.

Katanya, sejajar dengan matlamat menuju negeri sejahtera, inklusif dan mampan menjelang 2045, kerajaan negeri juga akan terus memberi penekanan dan penambahbaikan aspek kesihatan, bagi memastikan akses terhadap penjagaan kesihatan, menangani kemiskinan secara menyeluruh, mempertingkatkan bekalan rumah mampu milik berkualiti, mempergiat aktiviti ekonomi, menggalakkan gaya hidup aktif dalam kalangan rakyat.

Tujuh daerah di Negeri Sembilan yang mempunyai 1.2 juta penduduk mencatatkan skor penuh, dengan Tampin dinobatkan antara 10 Bandar Paling Bahagia Malaysia dengan pencapaian skor tertinggi 99.5 peratus, diikuti Jelebu (97.85 peratus), Jempol (89.07 peratus), Kuala Pilah (88.39 peratus), Port Dickson (85.76 peratus), Seremban (83.60 peratus), dan Rembau (81.91 peratus).

Di MELAKA, Majlis Bandaraya Melaka Bersejarah (MBMB) yang mencapai skor 91.97 peratus, mengatur pelbagai strategi di samping mempertingkatkan kualiti penyampaian dan perkhidmatan kepada masyarakat, bagi memastikan negeri itu terus mencapai status Bahagia.

Datuk Bandar MBMB Datuk Zainal Abu berkata ia merangkumi perkhidmatan di bawah pentadbiran pihak berkuasa tempatan (PBT) itu, antaranya menyediakan infrastruktur, mengambil tindakan segera sekiranya berlaku masalah atau aduan, di samping melaksanakan pengindahan kawasan sekitar.

“Antara perkara dilakukan adalah seperti pemasangan lampu di kawasan gelap, membaiki kerosakan jalan,  pembersihan, penyelenggaraan sistem perparitan dan sebagainya bagi memastikan keselamatan, keselesaaan dan kesejahteraan penduduk.

“Kita juga memperkenalkan pelbagai inisiatif, antaranya membangunkan sistem SPiKTRA – M bagi tujuan penyuraian trafik dan kelancaran lalu lintas, dengan menggunakan algoritma Kecerdasan Buatan (AI) yang berupaya menghasilkan Sistem Lampu Hijau Bersepadu, dengan penjimatan masa sehingga 300 peratus,” katanya.

Zainal berkata langkah itu juga sebagai permulaan ke arah menjadikan Bandaraya Melaka sebagai bandar pintar, dan perkhidmatan yang diberikan MBMB itu secara tidak langsung memudah dan melancarkan urusan seharian penduduk di negeri itu.

Dalam indeks tersebut, selain MBMB, tiga PBT lagi turut mencatatkan skor tertinggi iaitu Majlis Perbandaran Alor Gajah(98.17), Majlis Perbandaran Hang Tuah Jaya (89.40) dan Majlis Perbandaran Jasin (85.48).

Di PERLIS pula Exco Pembangunan Pusat Pertumbuhan Baru Asmaiza Ahmad menyifatkan kemudahan dan prasarana yang terdapat di negeri itu dengan penduduk lebih 254.7 ribu, setara dengan negeri lain.

“Selain itu, cadangan projek ‘Perlis Inland Port’ (PIP) turut memberi nafas baharu kepada Perlis dalam menyokong pembangunan lain di sekitarnya,” katanya sambil memberitahu Perlis di bawah pentadbiran Majlis Perbandaran Kangarm mencatatkan skor status Indeks Kebahagiaan 80.02 peratus. –  BERNAMA


Saingan Piala FA musim 2021 dibatalkan: MFL

KUALA LUMPUR 27 Jan. – Liga Bola Sepak Malaysia (MFL) membuat keputusan untuk membatalkan saingan Piala FA manakala sepak mula Liga Malaysia (Liga-M) 2021 ditunda ke 5 Mac susulan pelaksanaan Perintah Kawalan Pergerakan (PKP) di seluruh negara, kecuali Sarawak hingga 4 Februari ini.

Ketua Pegawai Eksekutif MFL Datuk Ab Ghani Hassan berkata, keputusan untuk mengeluarkan saingan Piala FA daripada kalendar musim ini perlu dilaksanakan bagi memastikan keseimbangan jadual dan mengelak pasukan terbeban dengan jadual padat, sekali gus memberi impak kepada kualiti Liga-M.

“MFL juga membuat keputusan kalendar Liga-M musim 2021 menyaksikan Liga Super, Liga Premier, Piala Malaysia dan Challenge Cup diteruskan,” katanya dalam satu kenyataan semalam.

Tahun lalu, MFL terpaksa membatalkan kempen Piala FA dan Piala Malaysia berikutan pandemik COVID-19, manakala saingan Liga Super dan Liga Premier terpaksa dipendekkan.

Sementara itu, Ab Ghani berkata keputusan untuk meminda tarikh permulaan liga dari 26 Februari, dicapai menerusi Mesyuarat Khas Ahli Lembaga Pengarah MFL secara dalam talian, selain turut mengambil kira pandangan dan persetujuan daripada wakil-wakil pasukan dalam satu taklimat khas semalam.

Beliau berkata MFL akan menyediakan beberapa mekanisme seperti Prosedur Operasi Standard (SOP) latihan yang lebih ketat dan SOP kem latihan berpusat secara kuarantin bagi memastikan saingan musim ini berjalan lebih efektif dan selamat selain menghindari segala prospek pandemik COVID-19.

Orang ramai mengetahui status pandemik COVID-19 berada di paras cukup membimbangkan selain kebergantungan status PKP memainkan faktor tetapi MFL mahu bersedia dengan lebih awal, kata beliau.

“Selain permintaan rakan kongsi yang mahukan persiapan sekurang-kurangnya tiga minggu sebelum sepak mula, MFL juga mengambil kira faktor pusingan kelayakan Piala Dunia 2022/Piala Asia 2023, Liga Juara-Juara Asia (ACL) dan Piala AFC yang menyebabkan keputusan pindaan tarikh Liga-M dicapai secara bersama.

“MFL bekerjasama dengan Majlis Sukan Negara berhubung penyediaan SOP latihan dan kita akan sekali lagi membentangkan cadangan ini kepada Majlis Keselamatan Negara dan Kementerian Kesihatan bagi memastikan Liga-M musim ini berjalan bebas daripada sebarang gelaja COVID-19,” katanya.

Mengikut perancangan awal, Liga-M sepatutnya membuka tirai dengan perlawanan Piala Sumbangsih merebut Piala Sultan Haji Ahmad Shah, menyaksikan pertembungan juara dan naib juara Liga Super musim lalu, Johor Darul Ta’zim (JDT) dan Kedah Darul Aman FC di Stadium Sultan Ibrahim, Iskandar Puteri, pada 26 Februari ini.


ECRL pengubah keadaan pembangunan Malaysia

BEIJING, 16 Mei – Projek Laluan Rel Pantai Timur (ECRL) akan membantu menarik kedatangan pelancong, pedagang dan pelabur, menggalakkan integrasi ekonomi, sekali gus mempererat hubungan rakyat antara negeri di pantai timur dengan bandar besar di Malaysia seperti Kuala Lumpur.

Demikian menurut Presiden Lembaga Pembangunan Pelaburan Malaysia (MIDA), Datuk Abdul Majid Ahmad Khan ketika diwawancara Kumpulan Media China (CMG), pada Sabtu.

Beliau menyifatkan projek di bawah kerangka Inisiatif Jalur dan Laluan (BRI) yang telah siap hampir 30 peratus itu sebagai “pengubah keadaan” bagi pembangunan ekonomi Malaysia pada masa depan.

Menurut beliau Taman Perindustrian Malaysia-China Kuantan (MCKIP) yang terletak di pantai timur merupakan satu lagi contoh pencapaian kerjasama kedua-dua negara bersama-sama taman kembarnya, Taman Perindustrian China-Malaysia Qinzhou (CMQIP).

“Di bawah kerangka BRI, kini MCKIP berjaya menarik pelabur dari China dan negara ASEAN yang lain, secara tidak langsung menjadi penjana bagi pembangunan Wilayah Ekonomi Pantai Timur di Malaysia.”

Menyentuh mengenai pemulihan ekonomi pada era endemik, beliau berharap agar lebih banyak kerjasama dalam bidang kesihatan awam dan pendigitalan di bawah BRI.

Jelas Abdul Majid, kerjasama itu dapat meningkatkan kemampuan kedua-dua pihak dalam menghadapi cabaran lain dan wabak yang mungkin akan melanda pada masa depan.


Empat termasuk tiga beradik ditahan bersama syabu bernilai RM204,400

KEPALA BATAS 23 Mei – Polis menahan empat individu termasuk tiga beradik kerana terlibat dalam kegiatan pengedaran dadah dan merampas 5,244 gram (g) syabu bernilai RM204,400 dalam serbuan di sebuah rumah di Kepala Batas, di sini Jumaat lalu.

Ketua Polis Daerah Seberang Perai Utara (SPU) Asisten Komisioner Noorzainy Mohd Noor berkata bertindak hasil maklumat dan risikan yang dijalankan, polis menyerbu rumah itu pada 5.30 petang dan menahan kesemua mereka berumur 42 hingga 51 tahun serta merampas dadah disembunyikan di dalam sebuah beg sekolah.

“Pemeriksaan di dalam rumah didiami mereka, polis menemukan lima bungkusan syabu seberat 5,244 g yang disembunyikan di dalam sebuah beg sekolah di sebuah bilik dan siasatan mendapati sindiket dipercayai turut menjadikan kediaman tersebut sebagai tempat menyimpan serta membungkus semula dadah sebelum menjual kepada pembeli di sekitar negeri ini.

“Mereka yang ditahan terdiri daripada sepasang suami isteri dan adik perempuan serta adik lelaki kepada wanita itu, dipercayai mempunyai kaitan dengan sindiket dadah serta aktif menjalankan kegiatan tersebut sejak beberapa bulan lepas,” katanya ketika dihubungi hari ini.

Beliau berkata ujian air kencing mendapati seorang lelaki positif dadah dan mempunyai rekod lampau berkaitan jenayah serta dadah dan susulan serbuan tersebut, polis turut menyita dua kereta iaitu Perodua Myvi dan Kenari serta wang tunai sebanyak RM1,050 daripada mereka.

Noorzainy berkata dua lelaki dan dua wanita yang ditahan itu mempunyai peranan masing-masing dalam sindiket pengedaran dadah yang didalangi keluarga tersebut dan mereka kini direman selama tujuh hari bagi membantu siasatan menurut Seksyen 39B Akta Dadah Berbahaya 1952.

Sementara itu, dalam perkembangan lain, beliau berkata seorang ahli perniagaan kerugian RM40,000 selepas lelaki itu menjadi mangsa Macau Scam iaitu penipuan penyamaran sebagai pegawai kerajaan menerusi panggilan telefon, dalam kejadian baru-baru ini.

Katanya, lelaki berusia 55 tahun itu pada mulanya menerima panggilan daripada individu yang mendakwa dirinya pegawai Lembaga Hasil Dalam Negeri (LHDN) dan memaklumkan dia mempunyai tunggakan cukai syarikat sebelum panggilan berkenaan disambung kepada individu lain kononnya pegawai polis dari Ibu Pejabat Polis Kontinjen Pahang.

“Mangsa dimaklumkan oleh ‘polis’ berpangkat ASP itu bahawa dia juga telah terlibat dalam beberapa kes jenayah seperti dadah, along dan scam, dia yang panik selepas mendengar dakwaan itu tanpa berfikir panjang telah mengikut arahan pemanggil supaya namanya dibersihkan daripada rekod polis,” katanya.

Noorzainy berkata mangsa memindahkan wang sebanyak RM40,000 ke dalam dua akaun bank yang diberikan suspek dan hanya menyedari dia ditipu selepas memaklumkan hal itu kepada anak lelakinya sebelum tampil membuat laporan polis semalam.


Polis buka kertas siasatan Tajuddin tidak pakai pelitup muka

KUALA LUMPUR 26 Mei – Polis sedang menjalankan siasatan terhadap kes Pengerusi Prasarana Malaysia Berhad Datuk Seri Tajuddin Abdul Rahman tidak memakai pelitup muka semasa sidang media di Stesen Transit Aliran Ringan (LRT) KLCC semalam.

Ketua Polis Daerah Dang Wangi ACP Mohamad Zainal Abdullah berkata, semua pihak yang terbabit dalam kes tersebut akan dipanggil ke Ibu Pejabat Polis Daerah Dang Wangi untuk diambil keterangan dalam masa terdekat.

“Pihak kami akan menjalankan siasatan berhubung kejadian itu mengikut Seksyen 21A Akta Pencegahan dan Pengawalan Penyakit Berjangkit 1988 serta Peraturan 17 (1) Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2021,” katanya dalam kenyataan hari ini.

Orang ramai dinasihatkan supaya terus mematuhi prosedur operasi standard (SOP) dikeluarkan Majlis Keselamatan Negara (MKN) dan kegagalan mematuhi SOP membolehkan tindakan diambil mengikut undang-undang dan peraturan berkuat kuasa, katanya.


Permohonan IPTA, ILKA bagi sesi akademik 2021/2020 dikecualikan bayaran UPUOnline

KUALA LUMPUR 9 Mac. – Individu yang ingin melanjutkan pengajian ke Institusi Pendidikan Tinggi Awam (IPTA) dan Institusi Latihan Kemahiran Awam (ILKA) bagi sesi akademik 2021/2022 tidak akan dikenakan bayaran proses UPUOnline.

Menteri Pengajian Tinggi Datuk Seri Dr Noraini Ahmad berkata perkara itu diputuskan selepas Kementerian Pengajian Tinggi (KPT) bersetuju untuk menanggung sepenuhnya bayaran bagi proses permohonan dalam talian itu.

“Untuk makluman, bayaran proses UPUOnline sebelum ini dikenakan kepada pemohon untuk mendapatkan nombor unik ID Bank Simpanan Nasional sebagai syarat untuk mengisi borang permohonan bagi melanjutkan pengajian ke IPTA dan ILKA.

KPT berharap keputusan ini dapat meringankan beban para pelajar dan melancarkan urusan mereka untuk melanjutkan pengajian seterusnya menjamin masa depan yang lebih cerah,” katanya dalam satu kenyataan semalam.

Justeru, KPT berkata melalui pengecualian ini, permohonan kemasukan ke IPTA dan ILKA bagi sesi akademik 2021/2022 boleh dibuat terus oleh pemohon di laman sesawang upu.mohe.gov.my.

Tempoh permohonan bermula dari 4 Januari hingga 31 Mac bagi semua kategori pemohon iaitu lepasan Sijil Pelajaran Malaysia (SPM), Sijil Tinggi Persekolahan Malaysia (STPM), Asasi, Sijil Tinggi Agama Malaysia (STAM), matrikulasi, dan diploma atau setaraf.

Bagi tarikh pemilihan program pengajian pula adalah dari 21 hingga 31 Mac bagi lepasan SPM, manakala lepasan STPM, Asasi, STAM dari 16 hingga 31 Mac, lepasan matrikulasi (23 hingga 31 Mac), serta lepasan diploma atau setaraf (9 hingga 31 Mac).


Lukisan mural hargai petugas ‘Frontliner’

AYER KEROH 20 Dis. – Jasa dan pengorbanan petugas barisan hadapan (frontliner) telah disematkan menerusi nukilan lukisan mural bagi menghargai jasa mereka dalam mengharungi pandemik COVID-19 yang melanda negara serta global amnya.

Lukisan mural itu diilhamkan oleh 15 pelajar Kolej Antarabangsa Sains dan Teknologi Melaka (MiCoST) yang berjaya menyiapkan hasil seni itu dalam tempoh tiga hari.

Menariknya, hasil lukisan yang dipaparkan di stesen minyak Shell di Ayer Keroh itu telah dirasmikan sendiri oleh Menteri Kanan (Keselamatan), Datuk Seri Ismail Sabri Yaakob, di sini, semalam.

Ismail Sabri menyifatkan sokongan masyarakat bagi menghargai peranan frontliner adalah penting bagi mengiktiraf peranan mereka, sekali gus membakar semangat mereka untuk terus berbakti demi masyarakat.

Pada masa sama, pengurus stesen minyak Shell terbabit, Ridzuan Ahmad berkata, kerja-kerja melukis mural yang dihasilkan pelajar terbabit mampu mencuri perhatian orang ramai dengan simbolik menghargai golongan itu.

“Menerusi projek tanggungjawab sosial korporat (CSR) MiCoST kepada komuniti ini, terletak di laluan utama dari Bandaraya Melaka ke Ayer Keroh dan memasuki Lebuhraya Utara-Selatan dapat dilihat dengan jelas oleh orang ramai.

“Di samping bagi menghargai golongan ini lukisan mural ini juga mampu menjadi tarikan utama buat mereka yang lalu di kawasan ini,” katanya.


Khidmat marsyal perlu kelulusan polis – Timbalan KPN

KUALA LUMPUR, 7 Dis – Permohonan menggunakan sebarang khidmat pengiring konvoi atau marsyal oleh individu atau kumpulan perlu mendapat kelulusan pihak polis selain menyatakan tujuan munasabah ia diperlukan.

Timbalan Ketua Polis Negara Datuk Seri Mazlan Lazim berkata sebarang permohonan bagi tujuan itu tanpa sebarang penglibatan pihak polis merupakan satu kesalahan di sisi undang-undang.

“Mereka yang hendak berkonvoi kenderaan dengan khidmat marsyal perlu ada kelulusan itu dan Polis Diraja Malaysia (PDRM) kemudian akan sertakan anggota untuk turut serta sebelum sebarang tindakan menahan mahupun melencongkan kenderaan boleh dilakukan oleh PDRM atau agensi penguatkuasaan lain.

“Apa yang menjadi masalah sekarang adalah tindakan baik individu atau kumpulan untuk menggunakan khidmat marsyal tadi dibuat secara haram tanpa mendapat kelulusan pihak polis dan mereka bertindak secara sendiri yang sudah terang menyalahi undang-undang,” katanya pada sidang media Majlis Pelancaran Memperkasa Sistem Integrasi, Komputer, Komunikasi, Kawalan dan Arahan (C4i) di Ibu Pejabat Polis Kontinjen (IPK) Kuala Lumpur, hari ini.

Mazlan dalam pada itu menasihatkan pihak bertanggungjawab tampil memohon kelulusan bagi memastikan aktiviti konvoi yang dijalankan lancar dan mematuhi peraturan serta tidak membahayakan pengguna jalan raya lain.

“Kita tidak mahu terlalu banyak aktiviti yang memerlukan khidmat marsyal ini sehingga mampu mengundang kemalangan jalan raya dan membahayakan pengguna kenderaan lain,” katanya.

Dalam pada itu, Mazlan berkata pihaknya mengarahkan semua Ketua Polis Negeri untuk melakukan pemantauan pematuhan prosedur operasi standard (SOP) Pelan Pemulihan Negara (PPN) di kelab-kelab rekreasi di negeri masing-masing.

“Seperti yang berlaku kelmarin (Ahad lepas) apabila serbuan parti persendirian di ibu kota membawa kepada seramai 303 individu dikompaun membabitkan jumlah RM1.565 juta. Jadi penguatkuasaan pemantauan ini akan dilaksana bagi mengesan sebarang penganjuran di kelab rekreasi yang ada,” katanya.

Terdahulu pada majlis itu, beliau berkata PDRM akan memberi fokus kepada pembangunan serta pemerkasaan sistem C4i sedia ada, iaitu sistem yang menggabungkan stuktur perintah serta kawalan dalam PDRM melalui komunikasi dan pengkomputeran serta integrasi sistem maklumat bersama agensi lain seperti Jabatan Pendaftaran Negara, Jabatan Pengangkutan Jalan dan Jabatan Imigresen.

“Buat masa ini fokus diberikan kepada pembangunan sistem C4i di kontinjen Kuala Lumpur dan Selangor, manakala penggunaannya di negeri lain hanyalah terhad bagi tujuan semakan lesen memandu, semakan rekod jenayah, orang hilang serta capaian maklumat daripada data JPN,” katanya.- BERNAMA


Dr Mahathir dibenar keluar IJN hari ini

KUALA LUMPUR, Feb 5 – Bekas Perdana Menteri Tun Dr Mahathir Mohamad dibenarkan keluar dari Institut Jantung Negara (IJN) pada 8.40 pagi tadi.

IJN dalam kenyataan yang dikeluarkan hari ini berkata Dr Mahathir baru-baru ini dimasukkan ke institut itu untuk rawatan perubatan dan dibenarkan keluar hari ini dan beliau akan menjalani pemulihan di rumah.

Menurut kenyataan itu, Dr Mahathir dan isteri Tun Dr Siti Hasmah Mohd Ali mengucapkan terima kasih kepada semua atas keprihatinan dan doa mereka apabila Dr Mahathir dimasukkan ke IJN.

Semalam, media melaporkan Dr Mahathir masih menjalani proses pemulihan di IJN dan dibenarkan pulang pada 2 Feb, tetapi perlu kembali ke institut itu untuk fisioterapi dan rawatan lanjut.- BERNAMA


PRN Melaka: Perlu rujuk pakar terlebih dahulu-Hishammuddin

KUALA LUMPUR 6 Okt. – Ketetapan mengenai Pilihan Raya Negeri (PRN) Melaka hanya akan diputuskan selepas mengambil kira pandangan pelbagai pihak termasuk Majlis Keselamatan Negara (MKN), Suruhanjaya Pilihan Raya (SPR) dan Kementerian Kesihatan (KKM).

Menteri Kanan Pertahanan Datuk Seri Hishammuddin Tun Hussein berkata, mereka merupakan pakar yang akan membuat kajian, dan turut menjadikan PRN Sabah tahun lepas sebagai rujukan.

“…kita pernah lalui situasi sama (PRN) di Sabah dan melihat kesannya, banyak pertimbangan perlu kita fikirkan dalam memutuskan apa yang patut kita lakukan dalam meniti perkembangan di negeri Melaka.

“Kita tidak mahu politik dan pertimbangan sementara atau semasa menjejaskan agenda nasional yang lebih besar iaitu memastikan rakyat selamat daripada pandemik COVID-19 ini, jadi kajian itu juga mesti mengambil kira apa yang kita terpaksa lalui dan hadapi daripada PRN Sabah,” katanya.

Beliau berkata, demikian pada sidang media selepas Majlis Penyerahan Sumbangan Kementerian Pertanian dan Industri Makanan (MAFI) kepada Kementerian Pertahanan (Mindef) sempena Program Bakul Mindef Prihatin di Kem Kementah, di sini, hari ini.

Semalam SPR menerima pemakluman rasmi berhubung pembubaran Dewan Undangan Negeri (DUN) Melaka penggal ke-14, sekali gus menyaksikan satu PRN perlu diadakan dalam tempoh 60 hari daripada tarikh pembubaran itu.

Sementara itu Hishammuddin berkata kerajaan tidak akan terburu-buru dalam membuat keputusan mengenai pergerakan rentas negeri dan lebih mengutamakan konsep ‘reopening safely’.

Beliau berkata setakat ini 88.74 peratus individu telah lengkap vaksinasi dan beberapa hari lagi negara akan mencapai 90 peratus vaksinasi, dengan keputusan rentas negeri akan diumumkan Perdana Menteri Datuk Seri Ismail Sabri Yaakob

“Kerajaan cukup bertanggungjawab, berhati-hati dan tidak perlu gusar… ini untuk keselamatan rakyat dan memastikan kelonggaran yang dibuat bersandarkan data dan saintifik yang KKM rasa selesa,” katanya.

Turut hadir dalam majlis itu Menteri Pertanian dan Industri Makanan Datuk Seri Dr Ronald Kiandee dan Panglima Angkatan Tentera Malaysia Jen Tan Sri Affendi Buang.


Sedia mansuh upah potong ayam sekiranya harga siling dinaikkan

BACHANG 11 Mei – Peniaga ayam di Pasar Besar Majlis Bandaraya Melaka Bersejarah (MBMB) Bachang, sedia memansuhkan upah memotong ayam sekiranya kerajaan menaikkan harga siling bahan mentah itu.

Peniaga ayam Ghazali Abu Bakar berkata, mereka sepakat mengenakan caj itu bagi menampung kos operasi berikutan harga diterima daripada pembekal adalah antara RM8.60 hingga RM8.80 satu kg.

“Kalau kerajaan setuju menaikkan kembali harga antara RM9.60 hingga RM9.80  satu kg kami akan mansuhkan caj berkenaan, pembeli tidak lagi marah.


UTeM perlu terus jadi pusat rujukan – Tun Mohd Ali

DURIAN TUNGGAL 7 November- Universiti Teknikal Malaysia Melaka (UTeM) disaran untuk terus memainkan peranan dalam meningkatkan penyelidikan, pengumpulan dan pemeliharaan ilmu-ilmu kejuruteraan serta teknologi di masa akan datang.

Yang di-Pertua Negeri merangkap Canselor UTeM, Tun Seri Setia (Dr) Mohd Ali Mohd Rustam berkata, hal itu penting agar universiti teknikal awam pertama negara itu terus menjadi pusat rujukan pada masa-masa akan datang.

Menurutnya, usaha-usaha berterusan amat penting memandangkan dunia kini berdepan desakan era digitalisasi – Revolusi Industri 4.0. (IR 4.0) yang menyaksikan negara-negara maju sedang bersaing bagi mencapai fasa Revolusi 5.0.

“Bagi memenuhi kehendak ini, graduan UTeM mesti terus berusaha hingga berjaya. Untuk kekal kompetitif, para graduan hendaklah sentiasa menerokai ilmu-ilmu baharu, yang boleh dijadikan sebagai nilai tambah kepada kualiti keperibadian diri para graduan,” katanya.

Tun Mohd Ali memaklumkan UTeM turut menyumbangkan kepakaran dalam pembangunan projek kelestarian komuniti Negeri Melaka dengan mempelbagaikan aktiviti dalam pembangunan komuniti.

Tun Mohd Ali turut memaklumkan 91 peratus graduan UTeM telah berjaya menempatkan diri dalam pelbagai sektor pekerjaan terutamanya syarikat swasta – Multinational Companies dan tempatan.

Pada masa sama, beliau menyeru 38,814 alumni UTeM agar dapat menjadi ikon terbaik dalam membawa imej dan nama baik universiti ebagai Penjana Ilmuwan Teknologis Bertaraf Dunia.

Untuk rekod, pada majlis konvokesyen ke-18 yang berlangsung 5 hingga 7 November, seramai 3,149 graduan di peringkat Ijazah Doktor Falsafah, Doktor Kejuruteraan, Sarjana, Sarjana Muda dan Diploma diraikan.


SMART ronda kawasan dijangka berlaku banjir besar

PUTRAJAYA 2 Nov – Pasukan elit negara, Pasukan Mencari dan Menyelamat Khas Malaysia (SMART) akan ditugaskan membuat rondaan secara berkumpulan di kawasan yang dikenal pasti berlaku bencana banjir luar biasa ketika musim Monsun Timur Laut.

Menteri di Jabatan Perdana Menteri (Tugas-Tugas Khas) Datuk Dr Abd Latiff Ahmad berkata SMART dilengkapi dengan peralatan moden dan canggih, akan memberi tumpuan di kawasan Pantai Timur seperti Pahang dan Terengganu yang dijangka dilanda banjir besar.

“SMART akan buat rondaan dari semasa ke semasa.. kita ada peralatan lebih moden seperti trak besar yang boleh digunakan untuk meredah kawasan banjir dan mengangkut mangsa.

“Tahun ini (banjir) dikatakan akan ikut seperti tahun lepas dan jangkaan mungkin akan besar juga,” katanya pada majlis penutupan Kursus Khas SMART Siri 1/2021 di Markas SMART, Pulau Meranti dekat sini hari ini.

Menurut Jabatan Meteorologi Malaysia (MetMalaysia) semalam, hujan lebat diramalkan berlaku di Kelantan, Terengganu, Pahang dan Johor mulai Nov ini hingga awal Jan 2022 susulan peralihan Monsun Timur Laut yang dijangka bermula 3 Nov dan berterusan hingga Mac tahun depan.

Abd Latiff berkata antara lokasi diramalkan banjir termasuklah Maran dan Kuala Lipis di Pahang serta Kemaman, Terengganu, manakala banjir besar juga dijangka berlaku di Sabah dan Sarawak pada awal tahun hadapan.

“Mereka (kerajaan negeri) ini tahu di mana yang mungkin berlaku banjir sebab benda ni adalah sesuatu yang berlaku setiap tahun, cuma masanya kita kena peka,” katanya.- BERNAMA


Aktif kokurikulum hilangkan stres belajar

MERLIMAU 4 Disember –  Menerima Anugerah Ketua Jabatan bagi lima semester berturut dan Anugerah Khas Pengarah pada Konvokesyen kali ke-20 Politeknik Merlimau Melaka (PMM) merupakan kenangan paling manis bagi graduan Diploma Akauntan, Muhammad Azrul Sazali, 22.

Katanya, dia yang kini menjawat jawatan Eksekutif Akauntan di sebuah syarikat e-dagang di Petaling Jaya menzahirkan rasa syukur apabila terpilih merangkul anugerah utama pada istiadat konvokesyen kali ini.

Jelas anak ketiga dari empat beradik itu, dia sangat berbangga dengan kehadiran ibu, Rosnah Putih dan bapa, Sazali Derani  bersama-sama menerima anugerah tersebut di atas pentas.

“Ada yang bertanya bagaimana saya membahagikan masa apabila cemerlang akademik dan kokurikulum, jawapan saya mudah, saya akan belajar pada waktu malam.

“Cara saya kalau ‘stress’ pula, saya suka alihkan rasa tekanan tu dengan buat perkara yang menggembirakan. Macam saya sertai pelbagai ‘event’ jadi pengacara majlis, masuk persatuan, bergiat aktif, itu kuncinya.

Muhammad Azrul turut berkongsi, dia pernah menjual tudung jenamanya sendiri untuk mencari duit poket pada semester empat lalu, dan turut mendapat sambutan dalam kalangan pelajar politeknik tersebut.

“Saya pernah ada satu ketika, saya buat banyak perkara dalam satu masa, komitmen tinggi, saya menjadi pengacara pelbagai majlis di sini (politeknik), menjual tudung.

Dalam istiadat konvokesyen tersebut, dua lagi pelajar  menerima Anugerah Khas Kejuruteraan Mekanikal, Nurul Ain Hanis Hasniza dan Anugerah Khas Jabatan Perdagangan, Muhammad Faiz Saifuddin.


Amaran hujan berterusan di Terengganu, Pahang, Johor dan Kelantan sehingga Khamis

KUALA LUMPUR, 21 Dis – Jabatan Meteorologi (MetMalaysia) hari ini mengeluarkan amaran hujan berterusan di Terengganu, Pahang, Johor dan Kelantan yang dijangka berlaku sehingga esok.

MetMalaysia dalam kenyataan berkata hujan lebat berterusan (peringkat buruk) diramalkan berlaku di Terengganu melibatkan kawasan Hulu Terengganu, Marang, Dungun dan Kemaman; Kuantan, Pekan dan Rompin di Pahang; serta Kluang, Mersing, Kulai, Kota Tinggi dan Johor Bahru di Johor.

Hujan berterusan (peringkat waspada) pula dijangka berlaku di Kelantan; Terengganu (Besut, Setiu, Kuala Nerus dan Kuala Terengganu); Pahang (Jerantut dan Maran) serta Johor (Segamat, Batu Pahat dan Pontian).

MetMalaysia turut meramalkan hujan berterusan dijangka berlaku di Sarawak melibatkan kawasan Kuching, Serian, Samarahan, Sri Aman, Betong, Sarikei, Sibu, Mukah, Miri (Subis, Beluru, Miri dan Marudi) dan Limbang dari Jumaat hingga Sabtu ini.

Hujan berterusan juga dijangka berlaku di Sabah melibatkan kawasan pedalaman (Sipitang, Kuala Penyu dan Beaufort), Pantai Barat, Sandakan (Telupid, Kinabatangan, Beluran dan Sandakan) dan Kudat, serta Wilayah Persekutuan Labuan dari Jumaat hingga Isnin ini.


MOTAC sasar sektor kebudayaan sumbang RM300 juta tahun ini

BANDA HILIR 6 Ogos – Kementerian Pelancongan, Seni dan Budaya (MOTAC) menyasarkan pendapatan negara dalam sektor kebudayaan mencecah RM300 juta tahun ini.

Timbalan Menterinya Datuk Seri Dr Santhara J.P berkata, sumbangan sektor berkenaan dijangka meningkat berbanding RM241 juta dan RM261 juta dua tahun sebelumnya susulan lebih banyak kelonggaran diberikan kerajaan tahun ini.

“Sektor kebudayaan telah menunjukkan prestasi yang amat baik dalam menyumbang kepada pendapatan negara. Pada tahun 2019 sektor kebudayaan telah menyumbang pendapatan negara sebanyak RM585 juta.

“Meskipun begitu, pada tahun 2020 pendapatan sektor berkenaan menyusut kepada RM241 juta sebelum meningkat sebanyak RM20 juta kepada RM261 juta pada tahun lalu.

Beliau berkata demikian ketika berucap pada Malam Gala ‘Magic Of The Night’ 2022: Maddana Di Bumi Bertuah di Dataran Sungai Melaka, di sini malam ini.

Majlis itu telah dirasmikan Ketua Menteri Datuk Seri Utama Sulaiman Md Ali dan gimik perasmian disempurnakan Yang di-Pertua Negeri Tun Seri Setia Mohd Ali Mohd Rustam.

Hadir sama, Menteri Komunikasi dan Multimedia (MenKOMM) Tan Sri Annuar Musa; Speaker Dewan Undangan Negeri (DUN) Datuk Wira Ibrahim Durum; Exco Kanan Pelaburan, Perindustrian, Pembangunan Usahawan dan Koperasi negeri Datuk Seri Ab Rauf Yusoh; Exco Pelancongan, Warisan dan Kebudayaan negeri Datuk Muhammad Jailani Khamis dan lain-lain kenamaan.

Katanya, untuk merealisasikan sasaran itu, pelbagai strategi serta inisiatif telah dan sedang diambil oleh seluruh jabatan serta agensi di bawah MOTAC bagi menarik kedatangan pelancong luar ke Malaysia.


Pemandu mabuk rempuh lapan individu ditahan polis

KUALA LUMPUR, 21 Mac – Seorang lelaki dipercayai mabuk yang merempuh ruang makan di luar sebuah restoran hingga mengakibatkan lapan individu cedera di Jalan Klang Lama, di sini malam tadi, ditahan polis.

Ketua Jabatan Siasatan dan Penguatkuasaan Trafik (JSPT) Kuala Lumpur ACP Sarifudin Mohd Salleh berkata lelaki berumur 57 tahun itu ditahan di lokasi kejadian, pagi ini.

Beliau berkata lelaki itu yang memandu Honda HR-V dari arah Petaling Jaya menghala ke pusat bandar hilang kawalan ketika sampai di lokasi sebelum melanggar sebuah kenderaan jenis Lexus yang diparkir di bahu kiri jalan.

“Akibat pelanggaran itu, kereta Lexus bergerak ke hadapan dan melanggar sebuah Perodua Axia yang diparkir di bahagian hadapan restoran dan melanggar pelanggan-pelanggan yang sedang makan serta dua pejalan kaki,” katanya dalam kenyataan hari ini.

Sarifudin berkata saringan awal mendapati, kandungan alkohol di dalam badan lelaki itu melebihi had ditetapkan dan kes disiasat di bawah Seksyen 44(1A) Akta Pengangkutan Jalan 1987.

Katanya orang ramai yang mempunyai pertanyaan atau maklumat boleh menghubungi Balai Polis Trafik Jalan Tun H.S Lee di talian 03-2071 9999 atau Hotline JSPT Kuala Lumpur di talian 03-2026 0267/69 atau mana-mana balai polis berhampiran. – BERNAMA


COVID-19: 293 kes positif direkodkan hari ini

KUALA LUMPUR 4 Okt. – Kes positif COVID-19 hari ini sedikit menurun kepada 293 kes
jangkitan berbanding semalam, yang merekodkan 317 kes.

Ketua Pengarah Kesihatan, Tan Sri Dr Noor Hisham Abdullah, berkata ia membabitkan 292 kes penularan tempatan, masing-masing 269 rakyat tempatan dan 23 bukan warganegara, manakala satu kes lagi adalah kes import.

Katanya, seramai 28 pesakit kini dirawat di unit rawatan rapi dengan empat daripadanya memerlukan bantuan pernafasan, selain tiada kematian dicatatkan, hari ini.